1.  ผลิตภัณฑ์สินเชื่อ

    1.  สินเชื่อธุรกิจขนาดใหญ่

ธนาคารให้บริการด้านสินเชื่อสำหรับลูกค้าธุรกิจขนาดใหญ่ซึ่งได้แก่ลูกค้าที่มีวงเงินสินเชื่อมากกว่า
500 ล้านบาทขึ้นไป ทั้งนี้เนื่องจาก ลูกค้าธุรกิจขนาดใหญ่
เป็นลูกค้าที่ต้องการการดูแลแบบเฉพาะเจาะจงตามประเภทธุรกิจที่แตกต่างกัน
ธนาคารจึงแบ่งกลุ่มลูกค้าโดยแยกตามประเภทธุรกิจ ดังนี้

1)  กลุ่มอุตสาหกรรม
    ให้บริการลูกค้าในกลุ่มที่ดำเนินธุรกิจที่เกี่ยวข้องกับภาคการผลิตหรือแปรรูปสินค้า

2)  กลุ่มพาณิชยกรรม ให้บริการลูกค้าในกลุ่มที่ดำเนินธุรกิจที่เกี่ยวข้องกับการซื้อมา-ขายไป

3)  กลุ่มธุรกิจการเกษตร ให้บริการลูกค้าในกลุ่มที่ดำเนินธุรกิจที่เกี่ยวข้องกับผลผลิตทางการเกษตร
    ทั้งที่เป็นการซื้อขายผลผลิตโดยตรงและการแปรรูปผลผลิต รวมทั้งอุตสาหกรรมต่อเนื่อง

4)  กลุ่มธุรกิจก่อสร้าง และพัฒนาที่ดิน / อสังหาริมทรัพย์
    ให้บริการลูกค้าในกลุ่มที่ดำเนินธุรกิจที่เกี่ยวข้องกับการก่อสร้าง และพัฒนาที่ดิน /
    อสังหาริมทรัพย์

5)  กลุ่มธุรกิจโครงการ ให้บริการลูกค้าในกลุ่มที่ดำเนินธุรกิจที่เกี่ยวข้องกับ Project Finance
    และ Loan Syndication รวมทั้งรับผิดชอบงานด้านวาณิชธนกิจ
    เพื่อให้คำปรึกษาแนะนำด้านการเงิน การระดมทุน
    และเสนอบริการเครื่องมือทางการเงินให้กับลูกค้า
    ทั้งนี้ลูกค้าที่อยู่ในความดูแลส่วนใหญ่จะดำเนินธุรกิจที่เกี่ยวข้องกับสัมปทานภาครัฐ,
    การก่อสร้างสาธารณูปโภคพื้นฐาน, การก่อสร้างขนาดใหญ่ เป็นต้น
    และมีเงื่อนไขการให้สินเชื่อที่มีความซับซ้อนกว่าการให้สินเชื่อทั่วไป

6)  กลุ่มธุรกิจบริการ ให้บริการลูกค้าในกลุ่มที่ดำเนินธุรกิจที่เกี่ยวข้องกับการให้บริการด้านต่าง ๆ

ในช่วงครึ่งแรกของปี 2552 ภาวะเศรษฐกิจยังคงชะลอตัวต่อเนื่องมาจากปี2551
ทำให้ปริมาณการขอสินเชื่อเพื่อการลงทุน และ/หรือ เพื่อการขยายกิจการในประเทศมีแนวโน้มลดลง
ประกอบกับเหตุการณ์ความรุนแรงและความวุ่นวายทางการเมืองที่เกิดขึ้นภายในประเทศ
ส่งผลให้นักลงทุนจากต่างชาติชะลอการลงทุนหรือเลื่อนการลงทุนในประเทศไทยออกไป
นำมาซึ่งผลกระทบต่อธุรกิจโรงแรมและการท่องเที่ยว

ช่วงครึ่งปีหลังเศรษฐกิจเริ่มฟื้นตัวขึ้น ความต้องการสินค้าและบริการเริ่มมีมากขึ้น
แต่ยังมีปัจจัยลบที่ทำให้เศรษฐกิจฟื้นตัวได้ไม่เต็มที่ ได้แก่การระบาดของไข้หวัดใหญ่สายพันธุ์ใหม่2009
,ราคาน้ำมันที่ผันผวน, ความขัดแย้งระหว่างประเทศไทยและกัมพูชา ฯลฯ
อย่างไรก็ตามในช่วงเดียวกันนี้ธนาคารได้ให้ความร่วมมือกับรัฐบาลในการให้สินเชื่อก่อสร้างไทยเข้มแข็ง
เพื่อช่วยกระตุ้นเศรษฐกิจให้ดีขึ้น

1.  สินเชื่อธุรกิจขนาดกลาง

ธนาคารให้บริการด้านสินเชื่อธุรกิจสำหรับลูกค้าธุรกิจขนาดกลาง ซึ่งมีวงเงินรวมเกิน 20 ล้านบาท
แต่ไม่เกิน 500 ล้านบาท โดยได้ตระหนักถึงความสำคัญของกลุ่มธุรกิจขนาดกลางและขนาดย่อม
(SMEs) ซึ่งเป็นกลุ่มที่มีผลต่อการเติบโตของประเทศ
ธนาคารจึงให้บริการที่สามารถตอบสนองความต้องการของลูกค้าซึ่งเกี่ยวข้องในภาคอุตสาหกรรมต่างๆ
ที่สร้างมูลค่าเพิ่มทางเศรษฐกิจให้แก่ประเทศ ทั้งภาคการผลิต บริการ ค้าส่ง ค้าปลีก
รวมถึงการนำเข้า และส่งออก

ธนาคารมีผลิตภัณฑ์ด้านสินเชื่อที่หลากหลาย สามารถตอบสนองได้ตรงความต้องการของลูกค้า
โดยให้บริการผ่านสำนักงานธุรกิจ ที่กระจายอยู่ทั่วประเทศ ทั้งสินเชื่อธุรกิจในประเทศ เช่น
เงินกู้เบิกเงินเกินบัญชี (O/D) เงินกู้ประจำ (T/L) เงินกู้โดยตั๋วสัญญาใช้เงิน (P/N) เป็นต้น
และสินเชื่อด้านการค้าต่างประเทศ เช่น การเปิด Letter of Credit, Trust Receipt,
Packing Credit เป็นต้น โดยธนาคารคิดอัตราดอกเบี้ยและค่าธรรมเนียม
ตามระดับความเสี่ยงของลูกค้าแต่ละราย

นอกจากผลิตภัณฑ์สินเชื่อทั่วไปแล้ว ธนาคารยังมีสินเชื่อที่ได้ร่วมมือกับหน่วยงานภาครัฐ
เพื่อให้การสนับสนุนแก่ผู้ประกอบธุรกิจทั่วไป และผู้ประกอบการวิสาหกิจขนาดกลางและขนาดย่อม
(SMEs) หลายโครงการ
ซึ่งสอดคล้องกับนโยบายรัฐบาลที่มีมาตรการช่วยเหลือผู้ประกอบธุรกิจที่ได้รับผลกระทบจากวิกฤตเศรษฐกิจออกมาอย่างต่อเนื่อง
โดยธนาคารได้ดำเนินการออกผลิตภัณฑ์สินเชื่อที่ตอบสนองความต้องการลูกค้า
ทั้งในการพัฒนาและปรับปรุงกิจการ ให้สามารถลดต้นทุนด้านต่างๆ
อันนำไปสู่การเพิ่มประสิทธิภาพการผลิตและเพิ่มผลกำไร เช่น การประหยัดพลังงาน
การปรับปรุงเครื่องจักร เป็นต้น รวมทั้ง การเปิดช่องทางด่วนพิเศษ (Fast Track)
ในการอนุมัติสินเชื่อสำหรับผู้ประกอบการที่ประมูลงานรับเหมาก่อสร้างภายใต้แผนปฏิบัติการไทยเข้มแข้ง
2555 ได้แก่ หนังสือค้ำประกันทันใจไทยเข้มแข็ง (L/G - Bid TKK 2555)
และสินเชื่อก่อสร้างไทยเข้มแข็ง (TKK 2555 Pre - Financing)
เพื่อสนับสนุนแผนปฏิบัติการไทยเข้มแข็ง 2555 ของรัฐบาลในการกระตุ้นและฟื้นฟูเศรษฐกิจ
นอกจากนี้ ธนาคารยังเน้นให้การสนับสนุนในเรื่องการให้ความรู้กับผู้ประกอบการ
โดยจัดโครงการอบรมพัฒนาธุรกิจลูกค้า SMEs (Modern Management For SMEs) โครงการ
Business Matching เพื่อให้เกิดการค้าขายระหว่างกัน
รวมทั้งการแลกเปลี่ยนข้อมูลในการดำเนินธุรกิจ
อันจะนำไปสู่การสร้างสังคมผู้ประกอบการใหม่ที่ยั่งยืนต่อไป

2.  สินเชื่อธุรกิจขนาดเล็ก

ธนาคารให้บริการด้านสินเชื่อสำหรับลูกค้าธุรกิจขนาดเล็กซึ่งได้แก่ ลูกค้าที่มีวงเงินสินเชื่อรวมไม่เกิน
20 ล้านบาท โดยเป็นลูกค้ารายย่อยทั่วไปที่ต้องการสินเชื่อที่หลากหลาย
ธนาคารจึงให้บริการสินเชื่อกับลูกค้ากลุ่มนี้ให้ตรงกับความต้องการของลูกค้าผ่านสาขาที่กระจายอยู่ทั่วประเทศ
โดยมีลักษณะธุรกรรมและกลุ่มลูกค้าเป้าหมาย ดังนี้

1.  ลูกค้าธุรกิจขนาดเล็ก
    เป็นการให้สินเชื่อกับลูกค้าบุคคลและนิติบุคลที่ประกอบธุรกิจทั้งภาคการผลิต บริการ ค้าส่ง
    ค้าปลีก รวมทั้งนำเข้า-ส่งออก อาทิเช่น เงินกู้เบิกเงินเกินบัญชี (O/D) เงินกู้ประจำ (T/L)
    เงินกู้เพื่อการค้าต่างประเทศ (Trading Finance)
    เพื่อให้ลูกค้านำไปใช้เป็นทุนหมุนเวียนในการดำเนินธุรกิจ
    และนำไปผลิตสินค้าเพื่อจำหน่ายต่อไป

2.  ลูกค้าบุคคล เป็นการให้สินเชื่อกับบุคคลทั่วไป ทั้งภาคเอกชน ข้าราชการ พนักงานรัฐวิสาหกิจ
    ซึ่งมีเงินเดือนผ่านบัญชีเพื่อนำไปใช้จ่ายเกี่ยวกับการอุปโภคบริโภค อาทิเช่น สินเชื่อธนวัฏ
    สินเชื่ออเนกประสงค์ ตลอดจนให้สินเชื่อเพื่อที่อยู่อาศัย
    สำหรับซื้อที่ดินพร้อมสิ่งปลูกสร้างหรือซื้อที่ดินเพื่อสร้างสิ่งปลูกสร้างในอนาคต

นอกจากผลิตภัณฑ์ด้านสินเชื่อต่างๆแล้ว
ธนาคารยังให้บริการทางการเงินทุกประเภทให้กับลูกค้าทั้งด้านการรับฝากเงิน
การให้บริการรับชำระค่าสินค้าและบริการต่างๆ อาทิเช่น การจัดทำบัตร ATM บัตร VISA DEBIT
บริการ KTB-Online
รวมทั้งการแนะนำและจำหน่ายผลิตภัณฑ์ของบริษัทในเครือผ่านเครือข่ายสาขาของธนาคารทั่วประเทศที่มีอยู่
ได้แก่การรับประกันชีวิต-อุบัติภัย การจัดทำบัตรเครดิต การเช่าซื้อแบบลีสซิ่ง เป็นต้น
เพื่อเพิ่มความสะดวกให้กับลูกค้าในการมาใช้บริการ

3.  สินเชื่อธุรกิจภาครัฐ

สายงานธุรกิจภาครัฐ
รับผิดชอบดูแลด้านหน่วยงานราชการและรัฐวิสาหกิจซึ่งเป็นฐานลูกค้ารายใหญ่และมีความเสี่ยงต่ำของธนาคาร
โดยการให้บริการทั้งการรับฝากเงิน การให้สินเชื่อองค์กรแก่หน่วยงานของรัฐ
และการให้สินเชื่อรายย่อยแก่ข้าราชการพนักงานรัฐวิสาหกิจ ตลอดจน
การอำนวยความสะดวกในการเป็นตัวกลางรับและจ่ายชำระค่าสินค้าและบริการต่างๆ
ระหว่างภาครัฐกับประชาชนและคู่สัญญา

ในปี 2552
จากวิกฤติการณ์ทางการเงินในต่างประเทศส่งผลกระทบก่อให้เกิดภาวะเศรษฐกิจตกต่ำอย่างต่อเนื่อง
ธนาคารจึงมีนโยบายขยายการให้สินเชื่อแก่ภาครัฐเพื่อลดความเสี่ยง
และเพื่อเป็นการสนับสนุนการดำเนินงานภาครัฐ
โดยมุ่งเน้นขยายสินเชื่อเพื่อเป็นแหล่งเงินกู้ให้กับภาครัฐสำหรับงบประมาณรายจ่าย
และสินเชื่อรายย่อยให้แก่พนักงานของรัฐเพื่อเพิ่มอำนาจซื้อภายในประเทศและกระตุ้นภาวะเศรษฐกิจ
นอกจากนี้แล้วยังมีการพัฒนาระบบงานการให้บริการจัดการทางการเงิน (Cash Management)
ในหลายโครงการ
โดยให้ความสำคัญในการให้บริการอย่างครบวงจรไปยังหน่วยงานหลักของภาครัฐและรัฐวิสาหกิจ
เช่น กรมสรรพากร กรมศุลกากร กรมสรรพสามิต กรมบัญชีกลาง
ซึ่งประกอบด้วยโครงการให้บริการโอนเงินจ่ายคืนภาษีมูลค่าเพิ่มร่วมกับกรมสรรพากร
การให้บริการโอนเงินค่าเบี้ยยังชีพผู้สูงอายุ
โครงการให้บริการโอนเงินจ่ายคืนค่าประกันสินค้าสำหรับสินค้าส่งออกร่วมกับกรมศุลกากร
โครงการรับชำระค่าบริการต่างๆ ของกรมที่ดินผ่านช่องทาง Internet / ATM
และผลิตภัณฑ์สินเชื่อบัตรฟลีทการ์ด (บัตรเติมน้ำมัน KTB Fleet Card) เป็นต้น
ทั้งนี้ธนาคารยังคงขยายผลโครงการเพิ่มจุดบริการเคาน์เตอร์แสนสะดวก (Convenience
Counter) ไปตามแหล่งชุมชนในท้องถิ่นที่อยู่ห่างไกลและไม่มีสาขาของธนาคาร
รวมทั้งพัฒนาระบบบริการจัดการทางการเงินสหกรณ์ (KTB Co-Op) อย่างต่อเนื่อง
และในช่วงประมาณไตรมาสที่สามของปี 2552 ธนาคารมีบริการ “สินเชื่อกรุงไทย
เพื่อไทยเข็มแข็ง” เพื่อสนับสนุน “โครงการแผนปฏิบัติการไทยเข็มแข้ง 2555” ของรัฐบาล
โดยสินเชื่อที่เกี่ยวข้องกับธุรกิจภาครัฐประกอบด้วย สินเชื่อก่อสร้างอาคารในมหาวิทยาลัย
โครงการเงินกู้เพื่ออนุรักษ์พลังงานและสิ่งแวดล้อม สินเชื่อองค์กรปกครองส่วนท้องถิ่น (อปท.)
และธนาคารชุมชน

4.  สินเชื่อสาขาต่างประเทศ

ธนาคารเปิดให้บริการสาขาต่างประเทศทั้งหมด 7 สาขา
โดยกลุ่มลูกค้าสินเชื่อของสาขาต่างประเทศของธนาคารส่วนใหญ่ประกอบด้วย คนไทย
หน่วยราชการไทย ผู้ประกอบการไทย ชาวต่างชาติ และกลุ่มทุนชาวต่างชาติ โดยกระจายตัวใน 5
ประเภทธุรกิจ ดังนี้ ธุรกิจบริการ ธุรกิจพาณิชย์ ธุรกิจอุตสาหกรรม ธุรกิจก่อสร้าง
และธุรกิจโครงการ

สาขาต่างประเทศให้บริการผลิตภัณฑ์ด้านสินเชื่อเช่นเดียวกับที่มีการให้บริการ ณ สาขาในประเทศ
ภายใต้การได้รับอนุญาตและกฎระเบียบของทางการของประเทศที่ตั้ง ประกอบไปด้วยบริการ 4
ประเภท คือ สินเชื่อธุรกิจ (Commercial Loan) สินเชื่อร่วม (Syndicated Loan)
สินเชื่อโครงการขนาดใหญ่ (Project Finance) และ สินเชื่อธุรกิจต่างประเทศ (Trade
Finance) โดยแบ่งเป็น

-   สาขาที่ให้บริการแบบ Retail Banking 4 สาขา คือ สาขามุมไบ สาขาพนมเปญ
    สาขาย่อยจังหวัดเสียมเรียบ และสาขานครหลวงเวียงจันทน์

-   สาขาที่ให้บริการแบบ Wholesale Banking 3 สาขา คือ สาขาคุนหมิง สาขาลอสแองเจลิส
    และสาขาสิงคโปร์

การดำเนินธุรกิจของสาขาต่างประเทศ ในปี 2552
ยังคงได้รับผลกระทบจากภาวะเศรษฐกิจถดถอยที่เกิดขึ้นทั่วโลก
โดยการออกมาตรการของหน่วยงานกำกับของประเทศที่ตั้งในการควบคุมการดำเนินธุรกิจของสาขาธนาคารพาณิชย์ต่างประเทศ
รวมทั้งการจำกัดการให้สินเชื่อ และการดำเนินธุรกิจ การตั้งสำรองตามเกณฑ์มาตรฐาน
ทำให้ปริมาณธุรกิจด้านสินเชื่อของสาขาต่างประเทศมีแนวโน้มลดลง
อย่างไรก็ตามการดำเนินกลยุทธ์มุ่งเน้นการให้สินเชื่อแก่ธุรกิจเฉพาะกลุ่ม (Niche Market)
และการดูแลสินเชื่อให้มีคุณภาพ โดยการพิจารณาสินเชื่ออย่างรอบคอบระมัดระวังมากขึ้น
ทำให้ผลประกอบการโดยรวมของสาขาต่างประเทศในปี 2552 อยู่ในเกณฑ์ดี

1.  สินเชื่อสถาบันการเงิน

สินเชื่อสถาบันการเงินเป็นการกำกับดูแลและพัฒนาการทำธุรกิจกับลูกค้ากลุ่มสถาบันการเงิน ได้แก่
สถาบันการเงินต่างประเทศ
สาขาและบริษัทในเครือของสถาบันการเงินต่างประเทศที่ทำธุรกิจในประเทศไทย
รวมทั้งสถาบันการเงินในประเทศ สถาบันการเงินเฉพาะกิจ ธุรกิจหลักทรัพย์
บริษัทหลักทรัพย์จัดการกองทุนรวม ธุรกิจประกัน ธุรกิจลีสซิ่ง ทั้งนี้
สินเชื่อสถาบันการเงินถือเป็นส่วนหนึ่งในธุรกรรมรายการระหว่างธนาคารและตลาดเงิน

ธนาคารจะพิจารณาวิเคราะห์
ประเมินความเสี่ยงและกำหนดวงเงินรองรับความเสี่ยงเพื่อรองรับการทำธุรกรรมในประเทศต่าง ๆ
รวมถึงการกำหนดวงเงินสินเชื่อให้แก่กลุ่มลูกค้าสถาบันการเงิน
ตลอดจนควบคุมและติดตามการทำธุรกรรมที่เกี่ยวข้องกับกลุ่มลูกค้าสถาบันการเงินให้อยู่ภายในกรอบนโยบายของความเสี่ยงที่ธนาคารยอมรับได้
รวมทั้งพัฒนาผลิตภัณฑ์เพื่อสนองความต้องการของลูกค้ากลุ่มสถาบันการเงิน

นอกจากนี้ ธนาคารยังได้ให้บริการการเป็น Settlement Bank
ในการชำระราคาหลักทรัพย์และตราสารอนุพันธ์ระหว่างบริษัทหลักทรัพย์ กับ
บริษัทศูนย์รับฝากหลักทรัพย์ (ประเทศไทย) จำกัด (TSD) และบริษัท สำนักหักบัญชี (ประเทศไทย)
จำกัด (TCH) โดยธนาคารจะติดตามควบคุมดูแลการชำระราคาให้เป็นไปตามข้อกำหนดของ TSD
และ TCH อย่างใกล้ชิด ซึ่งในปี 2552 ธนาคารมีบริษัทหลักทรัพย์ที่เป็นสมาชิกใช้บริการ
Settlement Bank เพื่อชำระราคาหลักทรัพย์และตราสารอนุพันธ์จำนวน 13 รายและ 19 ราย
ตามลำดับ

สำหรับในปี 2552 ภาวะเศรษฐกิจโลกยังคงชะลอตัวและมีผลกระทบต่อภาคธุรกิจต่าง ๆ
โดยเฉพาะธุรกิจสถาบันการเงิน ธุรกิจประกัน
รวมทั้งมีผลต่อเศรษฐกิจโดยรวมและภาวะตลาดการเงินของประเทศไทย
ซึ่งคาดว่าจะมีกลุ่มลูกค้าสถาบันการเงินที่เป็นคู่สัญญาในการทำธุรกิจกับธนาคารได้รับผลกระทบจากวิกฤตดังกล่าวบ้าง
ทั้งนี้ธนาคารได้ติดตามสถานะการเงินและคุณภาพสินเชื่อของกลุ่มลูกค้าอย่างใกล้ชิด

2.  สินเชื่อสำหรับลูกค้าบุคคล

    -   ผลิตภัณฑ์สินเชื่อที่อยู่อาศัย

ผลิตภัณฑ์สินเชื่อที่อยู่อาศัย เป็นการให้สินเชื่อเพื่อจัดหาที่อยู่อาศัย โดยมีวัตถุประสงค์หลัก คือ
เพื่อซื้อที่ดินพร้อมสิ่งปลูกสร้าง หรือซื้อที่ดินเพื่อสร้างสิ่งปลูกสร้างหรือเพื่อปรับปรุงต่อเติม หรือ
ซ่อมแซมที่อยู่อาศัย นอกจากนี้ ยังมีผลิตภัณฑ์สินเชื่อสำหรับการอุปโภคบริโภค
โดยมีที่อยู่อาศัยเป็นหลักประกัน ใช้ชื่อว่า “สินเชื่อกรุงไทยเพิ่มสุข” มีวัตถุประสงค์
เพื่อให้ลูกค้านำเงินสินเชื่อไปซื้อเครื่องอุปโภคบริโภค
และชำระค่าเบี้ยประกันชีวิตให้แก่บริษัทประกันชีวิต นอกจากนี้ ธนาคารยังได้นำเสนอผลิตภัณฑ์อื่น ๆ
ของธนาคารและบริษัทในเครือแก่ลูกค้า ในรูปแบบของ Housing Product Package ด้วย เช่น
วงเงินกู้เพื่อซื้อสินค้าอุปโภคจาก KTB Leasing, วงเงินบัตรเครดิต, ประกันอัคคีภัย,
ประกันชีวิต,บริการชำระค่าสาธารณูปโภค, บริการ KTB Online เป็นต้น

กลุ่มลูกค้าเป้าหมาย คือ กลุ่มลูกค้าเอกชนทั่วไปที่มีศักยภาพในการผ่อนชำระกับธนาคาร เช่น
พนักงานบริษัทเอกชน ผู้ประกอบอาชีพอิสระ, กลุ่มข้าราชการและพนักงานรัฐวิสาหกิจ,
กลุ่มพนักงานธนาคารและบริษัทในเครือ โดยในแต่ละกลุ่มจะมีการจัด Promotion
พิเศษเฉพาะกลุ่มเช่น ลดอัตราดอกเบี้ยในปีแรก และค่าธรรมเนียม
เพื่อชักชวนลูกค้าให้มาใช้บริการเพิ่มขึ้น

ตลาดสินเชื่อที่อยู่อาศัย ในปี 2552 ต้องเผชิญกับการแข่งขันที่รุนแรง
โดยในช่วงครึ่งปีแรกอุปสงค์และอุปทานของตลาดชะลอตัวต่อเนื่องจากปี 2551
ซึ่งได้รับผลกระทบจากภาวะเศรษฐกิจ และการเมืองภายในประเทศ และเริ่มจะฟื้นตัวดีขึ้น
ในช่วงครึ่งปีหลังนี้ ทั้งนี้จากปัจจัยอัตราดอกเบี้ยยังทรงตัวอยู่ในระดับต่ำ
รวมทั้งมาตรการของภาครัฐที่ให้ผู้ซื้อบ้านมีสิทธินำเงินค่าบ้านไปหักลดหย่อนภาษีเงินได้ สูงสุดถึง 3
แสนบาท นอกเหนือจากมาตรการการลดภาษี และการลดค่าธรรมเนียมการโอน
ที่ยังเป็นตัวกระตุ้นให้ตลาดเติบโตได้

สำหรับในปี 2552 ธนาคารจึงได้จัดกิจกรรมพิเศษ อย่างต่อเนื่อง
เช่นเข้าร่วมงานมหกรรมที่เกี่ยวกับบ้าน เช่น มหกรรมบ้านและคอนโด ครั้งที่ 21 ,
มหกรรมบ้านโคราช ครั้งที่ 6 และยังจัดกิจกรรมส่งเสริมการขายเป็นงาน Event
ตามสาขาและสำนักงานเขตทั่วประเทศ โดยปลายปี 2552 ธนาคารได้จัดกิจกรรมใหญ่ส่งท้ายปี คือ
“KTB Fair 2009” ณ ศูนย์ราชการ แจ้งวัฒนะ และในจังหวัดใหญ่ๆ รวม 10 แห่ง
เพื่อคืนกำไรให้กับผู้บริโภคและกระตุ้นยอดสินเชื่อที่อยู่อาศัยของธนาคาร

-   ผลิตภัณฑ์สินเชื่อบุคคล

  ธนาคารได้ให้บริการสินเชื่อบุคคลใน 2 ลักษณะ ดังนี้

1.  สินเชื่อกรุงไทยธนวัฏ
    มีลักษณะเป็นวงเงินหมุนเวียนที่มีวัตถุประสงค์ให้ลูกค้าใช้จ่ายในช่วงเวลาที่มีความจำเป็น
    ไม่ใช้ไม่เสียดอกเบี้ย และสามารถชำระคืนเงินต้นได้ตามความต้องการ
    เป็นผลิตภัณฑ์ที่ให้ลูกค้าเกิดความรู้สึกสะดวกสบาย ได้รับความนิยมเพิ่มสูงขึ้นโดยตลอด
    โดยกลุ่มลูกค้าเป้าหมายของธนาคารได้แก่ กลุ่มลูกค้าข้าราชการ
    ลูกจ้างประจำของหน่วยงานราชการ
    และพนักงานรัฐวิสาหกิจที่จ่ายเงินเดือนผ่านธนาคารเป็นส่วนใหญ่
    ทำให้คุณภาพสินเชื่ออยู่ในเกณฑ์ดี รวมทั้งได้ขยายสินเชื่อไปยังกลุ่มลูกค้าบริษัทเอกชนที่มั่นคง

2.  สินเชื่อโครงการเงินกู้อเนกประสงค์ มีกลุ่มลูกค้าเป้าหมายทั้งหน่วยงานภาครัฐ รัฐวิสาหกิจ
    และบริษัทเอกชน
    มีลักษณะเป็นวงเงินสินเชื่อที่มีกำหนดระยะเวลาซึ่งมีทั้งแบบที่มีเงื่อนไขข้อตกลงให้เป็นสวัสดิการโดยให้หน่วยงานหักเงินเดือนเพื่อชำระหนี้ธนาคาร
    หรือให้จ่ายเงินเดือนผ่านธนาคารจนกว่าผู้กู้จะชำระหนี้เสร็จสิ้น
    และแบบไม่มีข้อตกลงเป็นสินเชื่อสวัสดิการแต่ผู้กู้ต้องรับเงินเดือนผ่านบัญชีเงินฝากที่มีอยู่กับธนาคาร
    โดยมีวัตถุประสงค์ให้ลูกค้าใช้จ่ายในสิ่งที่จำเป็นในการดำรงชีวิตและตามความต้องการของลูกค้า
    เช่น เพื่อซื้อรถยนต์ คอมพิวเตอร์ เพื่อเป็นค่าใช้จ่ายในการศึกษา เป็นต้น
    กลุ่มลูกค้าเป้าหมายคือพนักงานบริษัทในเครือของธนาคาร รวมถึงพนักงาน ข้าราชการ
    และพนักงานรัฐวิสาหกิจ ที่มีรายได้ประจำ

ในปี 2552 ธนาคารได้ออกผลิตภัณฑ์สินเชื่อบัตรฟลีทการ์ด (บัตรเติมน้ำมัน KTB Fleet Card)
สำหรับหน่วยงานรัฐวิสาหกิจและบริษัทเอกชนเพื่อเพิ่มสภาพคล่องและเป็นวงเงินสำรองในการชำระค่าสินค้า/บริการ
ณ สถานีน้ำมัน ปตท./บางจาก โดยเริ่มดำเนินการตั้งแต่วันที่ 1 ธันวาคม 2552 เป็นต้นไป
และเพื่อตอบสนองความต้องการสินเชื่อรายย่อยที่นับวันจะมีการขยายตัวเพิ่มขึ้น

1.  ผลิตภัณฑ์และบริการที่ไม่ใช่สินเชื่อ

-   บริการทางการเงิน

ธนาคารมีบริการรับเงินฝากจากลูกค้าทั่วไปทั้งที่เป็นบุคคลธรรมดานิติบุคคล
หน่วยงานราชการ,หน่วยงานรัฐวิสาหกิจ และสถาบันการเงินโดยแบ่งเป็น เงินฝากออมทรัพย์
เงินฝากกระแสรายวัน เงินฝากประจำ และเงินฝาก KTB 15 Bonus (เป็นเงินฝากปลอดภาษี
ฝากเท่า ๆ กันทุกเดือน เป็นระยะเวลา 24 เดือน) ทั้งนี้ธนาคารให้บริการด้านเงินฝากผ่านสาขา,
ช่องทางต่าง ๆ และอุปกรณ์อิเล็กทรอนิกส์ เช่น เครื่อง ATM, เครื่อง ADM,
เครื่องปรับสมุดอัตโนมัติ, Internet Banking, Mobile Banking Krung Thai Tele Bank
เพื่อความสะดวกของลูกค้า

ในปี 2552 เศรษฐกิจโลกและเศรษฐกิจภายในประเทศอยู่ในภาวะชะลอตัว
อัตราดอกเบี้ยในตลาดอยู่ในช่วงขาลง ลูกค้ามีแนวโน้มที่จะหันไปลงทุนในผลิตภัณฑ์ทางการเงินอื่น ๆ
ที่ให้ผลตอบแทนสูงกว่าการฝากเงิน
ธนาคารจึงได้ออกผลิตภัณฑ์ทางการเงินหลากหลายรูปแบบเพื่อรักษาฐานเงินฝากไว้ ได้แก่
เงินฝากกรุงไทยอั่งเปา เป็นเงินฝากประจำประเภท 4 เดือน ให้บริการในช่วงเทศกาลตรุษจีน,
เงินฝาก KTB Birthday และ KTB – B/E Birthday เป็นเงินฝากประจำ และตั๋วแลกเงิน
อายุ 4 เดือน ให้บริการในโอกาสครบรอบวันเกิดของธนาคาร, เงินฝากกรุงไทยใจดี
เป็นเงินฝากประจำประเภท 3 เดือน สำหรับผู้ที่ไปลงทะเบียนในงานไทยรวมพลังกู้เศรษฐกิจชาติ,
เงินฝาก KTB e – Savings เป็นเงินฝากออมทรัพย์แบบไม่มีสมุดคู่ฝาก
สำหรับลูกค้าบุคคลธรรมดาที่ต้องการความสะดวกสบายในการฝาก-ถอน-โอนเงิน
โดยไม่ต้องพกพาสมุดคู่ฝาก, เงินฝากกรุงไทย 18 เดือน และเงินฝากกรุงไทย 48 เดือน
เป็นเงินฝากประจำ
สำหรับลูกค้าทั่วไปและลูกค้าที่พลาดโอกาสในการจองซื้อพันธบัตรออมทรัพย์ไทยเข้มแข็ง
และเงินฝากกรุงไทยสมนาคุณ 48 เดือน เป็นเงินฝากประจำ สำหรับลูกค้าเงินฝากประจำ 48
เดือนเดิมที่ครบกำหนดฝากเพื่อสมนาคุณให้ลูกค้าที่มอบความไว้วางใจให้ธนาคารเป็นผู้ดูแลเงินฝาก

นอกจากนี้
ธนาคารยังได้นำเสนอผลิตภัณฑ์ควบระหว่างผลิตภัณฑ์ของธนาคารกับผลิตภัณฑ์ของบริษัทในเครือ อาทิ
บริษัท กรุงไทย แอกซ่า ประกันชีวิต จำกัด และบริษัทหลักทรัพย์จัดการกองทุน กรุงไทย จำกัด
(มหาชน) เพื่อเพิ่มสิทธิประโยชน์และผลตอบแทนให้กับลูกค้า ได้แก่ เงินฝาก KTB 4 ⁺ (Four
Plus) เป็นเงินฝากประจำประเภท 3 เดือน ควบประกันชีวิตแบบสะสมทรัพย์ กรุงไทยอีซี่แคช
10/6 (10EC), เงินฝากประจำกรุงไทย 2 Pay เป็นผลิตภัณฑ์เงินฝากประจำ 12 เดือน
ควบประกันชีวิตแบบสะสมทรัพย์ กรุงไทย 2 Pay (10PSB), ตั๋วแลกเงิน KTB – B/E Together
เป็นการขายผลิตภัณฑ์ตั๋วแลกเงินกรุงไทย (KTB – B/E) อายุ 4
เดือนควบผลิตภัณฑ์กองทุนรวมเพื่อการเลี้ยงชีพ (RMF) หรือ กองทุนรวมหุ้นระยะยาว (LTF)
และท้ายปี 2552 ธนาคารได้ออกผลิตภัณฑ์เงินฝาก KTB Fair 2009 เป็นเงินฝากประจำประเภท
3 เดือน ออกให้บริการสำหรับผู้ไปลงทะเบียนในงาน KTB Fair 2009
เพื่อเป็นการตอบแทนและสมนาคุณลูกค้าที่ใช้บริการกับธนาคาร
รวมทั้งยังเป็นการขยายฐานลูกค้าเงินฝากเพื่อรองรับการเสนอขายผลิตภัณฑ์และบริการทางการเงินอื่น
ๆ ของธนาคารและพันธมิตร

-   บริการจัดการทางการเงิน

บริการจัดการทางการเงิน นับเป็นส่วนที่สำคัญในการสร้างรายได้ค่าธรรมเนียม ให้กับธนาคาร
และธนาคารมีความมุ่งมั่นที่จะให้บริการที่ครอบคลุม โดยได้มีการเตรียมทีมงาน
เพื่อให้มีความสอดคล้องกับความต้องการของลูกค้าและเพื่อให้แข่งขันกับธนาคารอื่นๆ ได้

ในด้านผลิตภัณฑ์บริการจัดการทางการเงิน (Cash Management)
ธนาคารมุ่งเน้นการบริหารและจัดการด้านการเงินแบบครบวงจร
เพิ่มประสิทธิภาพในการจัดการอย่างคุ้มค่า สะดวกรวดเร็ว ลดเวลาการทำงาน
ลดค่าใช้จ่ายในการบริหาร ซึ่งจะอำนวยความสะดวกในด้านบริการจัดการทางการเงิน ทั้งด้านรับ –
จ่ายเงิน การบริหารสภาพคล่องทางบัญชี และตรวจสอบสถานะทางการเงิน
หรือบริหารบัญชีธนาคารอย่างมีประสิทธิภาพโดยใช้ช่องทางผ่านระบบอิเล็คทรอนิคส์ที่ธนาคารมุ่งมั่นพัฒนาเพื่อความสะดวกและปลอดภัยของผู้ใช้บริการเป็นหลัก
โดยธนาคารสามารถให้บริการแบบครบวงจรที่มีความเหมาะสมกับกลุ่มของลูกค้าแต่ละประเภท
ไม่ว่าจะเป็นภาคเอกชน ราชการ และรัฐวิสาหกิจ ตั้งแต่ระบบ offline/online
จนไปถึงระบบขนาดใหญ่ที่เชื่อมต่อแบบทุกวัน 24 ชั่วโมง (Host To Host system)

ธนาคารแบ่งกลุ่มลูกค้าเป้าหมาย เพื่อให้การนำเสนอบริการเป็นไปอย่างมีประสิทธิภาพ
เนื่องจากความต้องการของระบบงานจะมีความแตกต่างกันตามกลุ่มลูกค้าโดยมีการจัดกลุ่มลูกค้าดังนี้

1)  ลูกค้ากลุ่มราชการ: จากการที่ธนาคารเป็นหน่วยงานรัฐวิสาหกิจ
    การบริการลูกค้ากลุ่มราชการจึงถือได้ว่ามีความสำคัญที่ธนาคารต้องพยายามรักษาฐานลูกค้า
    โดยนำระบบอิเล็กทรอนิกส์เข้าไปให้บริการ เพื่อช่วยบริหารเงินสดให้กับกลุ่มลูกค้าราชการ
    พร้อมกับการสร้างภาพลักษณ์ในการให้บริการที่ครบวงจรเกี่ยวกับธุรกรรมทางการเงินของธนาคาร
    ให้กับลูกค้ากลุ่มราชการ เช่น กรมสรรพากร กรมศุลกากร กรมสรรพสามิต
    สำนักงานประกันสังคม เป็นต้น

2)  ลูกค้ารัฐวิสาหกิจ:
    จากการแข่งขันในตลาดธนาคารพาณิชย์ในการให้บริการการจัดการทางการเงินธนาคารจึงต้องพัฒนาผลิตภัณฑ์เพื่อให้สามารถแข่งขันได้
    และสามารถรักษาฐานลูกค้าเดิมที่ใช้บริการกับธนาคาร
    โดยให้บริการและคำแนะนำในลักษณะเป็นที่ปรึกษาทางการเงินให้กับรัฐวิสาหกิจต่างๆ เช่น
    การบิน/ขนส่ง, สาธารณูปโภค/การสื่อสาร, พลังงาน และการเกษตร

3)  กลุ่มลูกค้าสถาบันการเงิน:
    สำหรับกลุ่มลูกค้าสถาบันการเงินเดิมที่เปิดใช้บริการกับธนาคารอยู่แล้ว
    ธนาคารมีแผนที่จะเพิ่มการบริการทางการเงินให้สอดคล้องกับธุรกิจในปัจจุบัน
    พร้อมทั้งกระตุ้นและส่งเสริมการใช้บริการเดิมเพื่อให้เกิดธุรกรรมเพิ่มขึ้น
    รวมถึงพยายามชักจูงกลุ่มลูกค้าสถาบันการเงินใหม่ที่ยังไม่เคยเปิดใช้บริการทางการเงิน
    ให้มาใช้บริการกับธนาคาร ดังเช่น ธนาคารในประเทศ/ธนาคารต่างประเทศ และ ธุรกิจ
    Non-Bank เช่น บริษัทหลักทรัพย์ บริษัทเงินทุน บริษัทเช่าซื้อ บริษัทประกันชีวิต
    บริษัทประกันวินาศภัย

4)  กลุ่มลูกค้าเอกชน:
    ธนาคารพยายามพัฒนาความพร้อมในทุกด้านเพื่อให้เกิดความเชื่อมั่นและไว้วางใจในการให้บริการ
    โดยมีผลิตภัณฑ์ที่มีประสิทธิภาพและมีระบบงานที่น่าเชื่อถือ

5)  กลุ่มลูกค้าธุรกิจขนาดกลาง และลูกค้าเครือข่าย: ธนาคารมีหน่วยงานที่ดูแลกลุ่ม
    ผู้ประกอบการธุรกิจขนาดเล็ก กระจายอยู่ทั่วทุกภูมิภาค ดังนั้น
    ธนาคารจึงได้เตรียมความพร้อมให้แก่เจ้าหน้าที่ดูแลลูกค้าและพนักงานขายในสำนักงานธุรกิจ
    สำนักงานเขต และสาขา
    ให้สามารถนำเสนอการให้บริการจัดการทางการเงินจนกระทั่งสามารถปิดการขายได้

ในด้านบริการนั้น ธนาคารได้มุ่งเน้นการให้บริการลูกค้าอย่างถูกต้องและรวดเร็ว
ตลอดจนไปถึงการมีช่องทางต่างๆ เช่น Call Center เพื่อให้ลูกค้าสามารถติดต่อสอบถามได้ทุกวัน
24 ชั่วโมง ในด้านต่างๆ เช่น ด้านผลิตภัณฑ์, การใช้บริการธนาคาร,
การแจ้งปัญหาและอุปสรรคที่เกิดขึ้นเพื่อที่ทางธนาคารจะได้แก้ไขได้ทันท่วงที

ตั้งแต่ปี 2552 จนถึงปัจจุบัน การดำเนินธุรกิจมีความซับซ้อนมากขึ้น
อันสืบเนื่องมาจากความผันผวนทางเศรษฐกิจราคาน้ำมัน ราคาสินค้าอุปโภคบริโภค
ต้นทุนการดำเนินธุรกิจ รวมถึงภาวะความไม่แน่นอนทางการเมืองภายในประเทศ
ทำให้ภาครัฐบาลได้มีการออกโครงการต่างๆ ในการช่วยเหลือประชาชน
และเพื่อเป็นการกระตุ้นเศรษฐกิจภายในประเทศ เช่น โครงการต้นกล้าอาชีพ
ภายใต้กรอบมาตรการไทยเข้มแข็ง เป็นต้น จึงเป็นโอกาสทางธุรกิจของบริการจัดการทางการเงิน
ในการช่วยลดต้นทุน เพิ่มประสิทธิภาพในการจัดการ ด้วยการนำระบบ Cash Management
มาช่วยบริหารจัดการให้กับลูกค้าและหน่วยงานราชการ โดยธนาคารได้มีการปรับแผนธุรกิจต่างๆ
เพื่อให้สอดคล้องกับสภาวการณ์ดังกล่าว

-   บริการการค้าระหว่างประเทศ

กลุ่มลูกค้าที่ใช้บริการด้านการค้าต่างประเทศ แบ่งได้เป็น 2 กลุ่ม ได้แก่ ลูกค้าที่เป็นผู้นำเข้า
และลูกค้าที่เป็นผู้ส่งออก ซึ่งลูกค้า 2 กลุ่มดังกล่าวมีการดำเนินธุรกิจต่าง ๆ สามารถจำแนกได้ 5
ประเภท คือ ธุรกิจโครงการ ธุรกิจอุตสาหกรรม ธุรกิจการเกษตร ธุรกิจพาณิชยกรรม
และธุรกิจบริการ สำหรับการให้บริการของลูกค้าของฝ่ายการค้าต่างประเทศนั้น จะให้บริการ
(นำเสนอผลิตภัณฑ์) โดยเน้นให้ครอบคลุมการดำเนินธุรกิจของลูกค้าเป็นหลัก
เพื่อให้ลูกค้าเกิดความสะดวกในการติดต่อทำธุรกรรมกับธนาคาร
นอกจากนี้ฝ่ายการค้าต่างประเทศได้นำมาตรฐานการรับประกันคุณภาพการให้บริการ (SLA)
มาใช้ในการให้บริการกับลูกค้า และยังมีการเพิ่มช่องทางการให้บริการผ่าน Internet
ซึ่งการให้บริการดังกล่าวเป็นการสร้างความพึงพอใจให้แก่ลูกค้ามากยิ่งขึ้น

สำหรับลูกค้ากลุ่มเป้าหมายของธนาคาร คือ กลุ่มธุรกิจขนาดใหญ่ กลุ่มธุรกิจขนาดกลาง (SME)
และองค์กรภาครัฐ

ผลิตภัณฑ์และบริการของธนาคารแบ่งออกเป็นประเภทต่างๆ ดังนี้

1.  ผลิตภัณฑ์และบริการด้านการนำเข้า ได้แก่ บริการการเปิดและแก้ไข L/C,
    บริการการเปิดและแก้ไข L/C ผ่าน Internet (e-L/C), สินเชื่อเพื่อการนำเข้า,
    บริการออกหนังสือค้ำประกันการรับสินค้า (S/G),
    บริการสลักหลังใบสั่งปล่อยสินค้าขนส่งทางอากาศ (D/O), บริการตั๋วเรียกเก็บสินค้าเข้า,
    บริการขายเงินตราต่างประเทศล่วงหน้า

2.  ผลิตภัณฑ์และบริการด้านการส่งออก ได้แก่ บริการรับแจ้งการเปิดและแก้ไข L/C,
    บริการแจ้งการเปิดและแก้ไข L/C ผ่าน Internet (e-Advice), การโอน L/C,
    การยืนยัน L/C, โอนสิทธิการชำระเงินตาม L/C, บริการรับซื้อตั๋วสินค้าออกตาม L/C,
    บริการรับซื้อตั๋วสินค้าออกตาม L/C แบบไล่เบี้ยไม่ได้ (without recourse),
    บริการรับซื้อตั๋วเรียกเก็บสินค้าออก, บริการเรียกเก็บเงินตามตั๋วสินค้าออก,
    สินเชื่อเพื่อการส่งออก, บริการให้ลูกค้ายื่นเอกสารส่งออกผ่าน Internet (e-Export
    Bills), บริการซื้อเงินตราต่างประเทศล่วงหน้า

3.  ผลิตภัณฑ์และบริการด้านหนังสือค้ำประกันต่างประเทศ ได้แก่
    บริการแจ้งการเปิด/แก้ไข/ยกเลิกหนังสือค้ำประกันหรือ Standby L/C
    จากธนาคารตัวแทนในต่างประเทศต่อผู้รับประโยชน์ในประเทศไทย,
    บริการออก/แก้ไข/ยกเลิกหนังสือค้ำประกันหรือ Standby L/C
    ตามคำขอของธนาคารตัวแทนในต่างประเทศต่อผู้รับประโยชน์ในประเทศไทย
    (หลักประกันธนาคารต่างประเทศ), บริการออก/แก้ไข/ยกเลิกหนังสือค้ำประกันหรือ
    Standby L/C ไปยังผู้รับประโยชน์ในต่างประเทศตามคำขอของลูกค้า

สำหรับช่องทางการให้บริการนั้น ลูกค้าสามารถใช้บริการได้จากศูนย์ธุรกิจต่างประเทศ 19 ศูนย์
เวลาทำการ จันทร์ – ศุกร์ ในเวลา 8.00 – 17.00 น.

ธนาคารมีการเสนอบริการให้กับกลุ่มลูกค้าเป้าหมาย โดยจัดสรรเจ้าหน้าที่บริการตามความเหมาะสม
และเน้นการให้บริการตามมาตรฐานการรับประกันคุณภาพการให้บริการ (SLA)
พร้อมทั้งให้พนักงานมีความใส่ใจในการบริการ เพื่อให้ลูกค้าพึงพอใจสูงสุด นอกจากนี้
ยังเตรียมปรับรูปแบบการให้บริการด้าน Trade Finance เป็นแบบรวมศูนย์ (Hub – Spoke)
และเตรียมการพัฒนาบุคลากรให้มีความรู้ความชำนาญในงานเพิ่มขึ้น

-   ผลิตภัณฑ์ธุรกิจบริหารเงิน

ผลิตภัณฑ์ธุรกิจบริหารเงินที่ธนาคารเสนอให้บริการได้แก่
บริการธุรกรรมด้านซื้อขายเงินตราต่างประเทศทันที และล่วงหน้า
บริการอนุพันธ์ทางการเงินเพื่อป้องกันความเสี่ยงด้านอัตราแลกเปลี่ยนและด้านอัตราดอกเบี้ย
ทั้งระยะสั้นและระยะยาว เช่น ธุรกรรม Currency Option, ธุรกรรม Forward Rate
Agreement (FRA), ธุรกรรม Interest Rate Swap (IRS), ธุรกรรม Cross Currency
Interest Rate Swap (CIRS), บริการด้านตั๋วแลกเงิน
รวมถึงให้คำปรึกษาทางการเงินให้กับลูกค้าและเสนออนุพันธ์ทางการเงินที่เหมาะสมแก่ลูกค้าแต่ละราย
เป็นต้น

กลุ่มลูกค้าเป้าหมายหลักสำหรับผลิตภัณฑ์ธุรกิจบริหารเงินของธนาคาร จำแนกได้ 3 กลุ่ม ได้แก่
กลุ่มลูกค้าเอกชน กลุ่มลูกค้าหน่วยงานราชการรัฐวิสาหกิจ และกลุ่มลูกค้าสถาบันการเงิน
โดยธนาคารมีกระบวนการวิเคราะห์ความเหมาะสมของลูกค้า(Client Suitability)
ก่อนเสนอขายธุรกรรมด้านอนุพันธ์ทางการเงิน ตามข้อกำหนดของธนาคารแห่งประเทศไทย
เพื่อให้แน่ใจว่าธุรกรรมอนุพันธ์ที่ธนาคารเสนอมีความเหมาะสมกับความต้องการของลูกค้า
และลูกค้ามีความเข้าใจธุรกรรมและความเสี่ยงที่เกี่ยวข้อง

ในช่วงปี 2552 ปริมาณธุรกรรมด้านการส่งออกและนำเข้าของลูกค้าในประเทศปรับลดลงอย่างมาก
เนื่องจากวิกฤติเศรษฐกิจในตลาดทั่วโลก ต่อเนื่องจากปี 2551
ส่งผลให้ธุรกรรมด้านซื้อขายเงินตราต่างประเทศของธนาคารมีปริมาณลดลง อย่างไรก็ตาม
ในช่วงไตรมาสที่ 3
ธนาคารแห่งประเทศไทยได้มีการผ่อนคลายระเบียบด้านการลงทุนในหลักทรัพย์ต่างประเทศและการทำธุรกรรมอนุพันธ์
ส่งผลให้ลูกค้าของธนาคารมีทางเลือกในการลงทุนและบริหารความเสี่ยง
รวมถึงบริหารจัดการเงินตราต่างประเทศได้คล่องตัวมากขึ้น

-   บริการธุรกิจปริวรรต

ธนาคารมีบริการด้านปริวรรตเงินตราต่างประเทศ
ซึ่งให้บริการและให้คำปรึกษาครอบคลุมทุกวัตถุประสงค์ตามความต้องการของลูกค้า ทั้งด้านธุรกิจ
การลงทุน การทำงาน การศึกษา และการท่องเที่ยว โดยมีลักษณะผลิตภัณฑ์ที่หลากหลาย ดังนี้

1)  บริการรับซื้อ - ขายธนบัตรต่างประเทศสกุลเงินต่าง ๆ จำนวน 30 สกุลเงิน
    ซึ่งลูกค้าสามารถเลือกใช้บริการได้ที่ สำนักงานใหญ่ สาขา และ จุดบริการแลกเปลี่ยนเงิน
    ต่าง ๆ

2)  บริการโอนเงินต่างประเทศ

    1.  บริการโอนเงินออก:
        ธนาคารให้บริการโอนเงินออกไปต่างประเทศตามวัตถุประสงค์ของลูกค้า เช่น
        โอนเงินให้นักเรียนที่ศึกษาอยู่ต่างประเทศ โอนชำระค่าสินค้า และบริการ เป็นต้น
        โดยลูกค้าสามารถเลือกโอนเงินโดยวิธีต่างๆ ได้แก่ โอนผ่านระบบ Internet
        (e-payment), โอนผ่านระบบ S.W.I.F.T.และโอนผ่านระบบ CMT (Coinstar
        Money Transfer)
        ซึ่งให้บริการโอนเงินด่วนระหว่างประเทศสำหรับลูกค้าที่ต้องการโอนเงินจำนวนไม่มาก
        สะดวก รวดเร็ว ปลอดภัย ถึงมือผู้รับภายใน 5 นาที โดยไม่ต้องมีบัญชีกับธนาคาร

  2.2) บริการรับเงินโอนเข้า:
  ธนาคารให้บริการรับเงินที่โอนมาจากต่างประเทศเพื่อจ่ายให้แก่ผู้รับเงินในประเทศ
  ด้วยวัตถุประสงค์ต่าง ๆ เช่น การลงทุน การชำระค่าสินค้าและบริการ
  การโอนเงินรายได้จากการทำงานในต่างประเทศ เป็นต้น

  2.3) บริการ e-advice : ธนาคารให้บริการแจ้งการทำรายการเงินโอนเข้า - ออกทาง
  e-mail

3.  บริการขายดราฟต์ต่างประเทศสกุลเงินต่าง ๆ
    เพื่อนำไปชำระค่าสินค้าหรือบริการในต่างประเทศ

4.  บริการรับซื้อตั๋วเงินต่างประเทศ ได้แก่ ธนาณัติ (Money Order), เช็ค/ดราฟต์,
    เช็คเดินทาง ฯลฯ.

5.  บริการเรียกเก็บตั๋วเงินต่างประเทศ โดยผ่านตัวแทนของธนาคารในต่างประเทศซึ่งมีอยู่ทั่วโลก
    เพื่อจ่ายเงินให้ลูกค้าตามที่ลูกค้ามีคำสั่งเรียกเก็บต่อไป

6.  บริการบัญชีเงินฝากต่างประเทศ โดยให้บริการเปิดบัญชีเงินฝากเงินตราต่างประเทศรวม 9
    สกุลเงิน ได้แก่ ดอลลาร์ออสเตรเลีย, ดอลลาร์นิวซีแลนด์, ดอลลาร์สหรัฐ, ยูโร,
    ปอนด์สเตอร์ลิง, เยนญี่ปุ่น, ดอลลาร์สิงคโปร์, ฟรังค์สวิส และดอลลาร์ฮ่องกง
    โดยแบ่งประเภทบัญชีเงินฝากออกเป็น เงินฝากกระแสรายวัน, เงินฝากออมทรัพย์
    และเงินฝากประจำ

บริการพิเศษด้านอื่น ๆ ได้แก่
การอำนวยความสะดวกให้กับลูกค้าโดยมีบริการจัดส่งเอกสารเกี่ยวกับธุรกิจปริวรรตต่างๆ ณ
ที่ทำการลูกค้า, บริการให้คำปรึกษา
แนะนำธุรกรรมทางการเงินที่เหมาะสมกับผู้ที่ต้องเดินทางไปต่างประเทศ

บริการด้านธุรกิจปริวรรต สามารถแบ่งตามกลุ่มลูกค้าได้ 5 ประเภท ดังนี้

1)  กลุ่มราชการ กระทรวง กรม เช่น กระทรวงพาณิชย์ กรมส่งเสริมการส่งออก
    กระทรวงสาธารณสุข องค์การเภสัชกรรมฯ สำนักนายกรัฐมนตรี รัฐสภา กระทรวงศึกษาธิการ
    ก.พ. กระทรวงการท่องเที่ยวและกีฬา กระทรวงมหาดไทย กรมการปกครองส่วนท้องถิ่น
    อบต. อบจ. สถาบันฝึกอบรมนายอำเภอฯ ฯลฯ ซึ่งธนาคารจะให้บริการ รับซื้อ –
    ขายธนบัตรต่างประเทศ ดราฟต์ต่างประเทศ เช็คเดินทางต่างประเทศ เงินฝากต่างประเทศ
    และโอนเงินต่างประเทศ

2)  กลุ่มรัฐวิสาหกิจ เช่น การบินไทย ปตท. การท่องเที่ยวแห่งประเทศไทย
    สำนักงานส่งเสริมการจัดประชุมและนิทรรศการ การกีฬาแห่งประเทศไทย
    สมาคมโอลิมปิกแห่งประเทศไทย ธนาคารจะให้บริการด้านรับซื้อ – ขายธนบัตรต่างประเทศ
    ดราฟต์ต่างประเทศ เช็คเดินทางต่างประเทศ เงินฝากต่างประเทศ และโอนเงินต่างประเทศ

3)  กลุ่มธุรกิจท่องเที่ยว และ โรงแรม เช่น บริษัทที่ได้รับสัมปทานการเดินเรือรบอเมริกัน
    ที่เข้าเทียบท่าในประเทศไทย ธนาคารจะให้บริการ รับซื้อ – ขายธนบัตรต่างประเทศ
    รับซื้อเช็คเดินทาง

4)  กลุ่มธุรกิจการศึกษา ธนาคารให้บริการด้านการขายธนบัตรต่างประเทศ เงินโอนต่างประเทศ
    ดราฟต์ต่างประเทศ

5)  กลุ่มธุรกิจที่มีการติดต่อกับต่างประเทศ เช่น บริษัทเดินเรือ บริษัทนำเข้า/ส่งออก
    บริษัทในเครือ บง. บลจ. และบริษัทประกันภัย เป็นต้น
    ธนาคารจะให้บริการด้านเงินโอนต่างประเทศ ขายดราฟต์ต่างประเทศ ธนบัตรต่างประเทศ
    บัญชีเงินฝากต่างประเทศ

สืบเนื่องมาจากเหตุการณ์ความไม่สงบภายในประเทศ และปัญหาเศรษฐกิจทั่วโลก นโยบายภาครัฐ
ตั้งแต่ปลายปี 2551 จนถึง ปี 2552 มีผลกระทบต่ออุตสาหกรรมการท่องเที่ยว ในประเทศ
และต่อลูกค้าของธนาคารทั้งทางตรงและทางอ้อม ทำให้ธนาคารต้องกำหนดกลยุทธ์
ด้านการตลาดใหม่ โดยการทำ Direct sale เจาะกลุ่มลูกค้า Inbound และ Outbound ใหม่

-   ผลิตภัณฑ์ธุรกิจวาณิชธนกิจ

ธนาคารเป็นผู้ให้บริการด้านงานจัดจำหน่ายและรับประกันการจัดจำหน่ายตราสารหนี้ (Arranging
และ Underwriting) ให้แก่กลุ่มลูกค้าเป้าหมายของธนาคาร ทั้งภาคเอกชนและหน่วยงานภาครัฐ
ที่มีความประสงค์ที่จะระดมทุนด้วยการออกตราสารหนี้
โดยธนาคารจะทำหน้าที่เป็นสื่อกลางระหว่างผู้ต้องการเงินทุน (ผู้ออกตราสารหนี้หรือผู้ระดมทุน)
และนักลงทุนที่ต้องการลงทุน
โดยธนาคารอาจเสนอเข้าเป็นผู้รับประกันการจัดจำหน่ายตราสารหนี้แต่เพียงผู้เดียว
หรือเป็นผู้ดำเนินการจัดหาสถาบันการเงินอื่นที่สนใจเข้าร่วมกับธนาคารในการจัดจำหน่าย
เพื่อให้การจัดจำหน่ายตราสารหนี้แต่ละครั้งบรรลุวัตถุประสงค์ของบริษัทผู้ออกตราสารหนี้
ไม่ว่าจะเป็นการจัดจำหน่ายในวงจำกัดให้กับนักลงทุนสถาบันและนักลงทุนรายใหญ่ (Private
Placement : Institutional Investor and High Net Worth)
และการจำหน่ายให้กับนักลงทุนรายย่อย (Public Offering) ผ่านเครือข่ายสาขาของธนาคาร
ทำให้สามารถกระจายหลักทรัพย์ไปสู่นักลงทุนรายย่อยได้อย่างกว้างขวาง
โดยธนาคารได้มีการพัฒนาระบบเทคโนโลยีสารสนเทศเพื่อสนับสนุนและอำนวยความสะดวกในการจองซื้อผ่านสาขาของธนาคารทั่วประเทศ
โดยในปี 2552 ที่ผ่านมา
ธนาคารได้เป็นผู้จัดจำหน่ายและเป็นผู้รับประกันการจำหน่ายตราสารหนี้ภาคเอกชนที่มีอันดับความน่าเชื่อถือระหว่าง
BBB ถึง AAA เช่นกลุ่มบริษัท ปตท. จำกัด (มหาชน), กลุ่มบริษัท ชิน คอร์ปอเรชั่น จำกัด
(มหาชน),บริษัท ปูนซิเมนต์ไทย จำกัด (มหาชน), บริษัท ทรู คอร์ปอเรชั่น จำกัด (มหาชน) และ
บริษัท อาร์ ซี แอล จำกัด (มหาชน) เป็นต้น
รวมถึงการเป็นตัวแทนจัดจำหน่ายตราสารหนี้ให้แก่หน่วยงานภาครัฐได้แก่
พันธบัตรออมทรัพย์ไทยเข้มแข็งในปีงบประมาณ พ.ศ. 2552
และพันธบัตรออมทรัพย์ธนาคารแห่งประเทศไทย ปี พ.ศ. 2552 ครั้งที่ 1

นอกจากนี้ ธนาคารยังให้บริการการเป็นตัวแทนจำหน่ายหลักทรัพย์ทั้งตราสารหนี้และตราสารทุน
(Selling Agent) ผ่านสาขาของธนาคาร โดยในปี 2552
ที่ผ่านมาธนาคารได้เป็นผู้ดำเนินการขายหุ้นสามัญเพิ่มทุนให้กับผู้ถือหุ้นเดิมตามสัดส่วนการถือหุ้น
(Right Offering) ให้กับบริษัท ประสิทธิพัฒนา จำกัด (มหาชน)

กลุ่มลูกค้าเป้าหมายของธนาคาร คือ กลุ่มผู้ต้องการระดมทุน
ซึ่งเป็นเป้าหมายสำหรับการเสนอตัวเป็นผู้จัดจำหน่ายหรือผู้รับประกันการจัดจำหน่ายตราสารหนี้
โดยการบริการจะแบ่งออกเป็น 2 ประเภท ได้แก่ กลุ่มลูกค้าหน่วยงานภาครัฐ และ
หน่วยงานรัฐวิสาหกิจ และกลุ่มลูกค้าสถาบัน (Corporate Clients)
โดยลักษณะการให้บริการต่อกลุ่มลูกค้าเป้าหมายทั้ง 2 ประเภท ธนาคารจะทำการวิเคราะห์ภาพรวม
สถานะทางการเงิน ผลการดำเนินงาน และความต้องการเงินทุน
และนำเสนอแนวทางการระดมทุนที่เหมาะสมกับความต้องการและสภาพของกลุ่มลูกค้า
รวมทั้งเป็นตัวแทนในการจัดการออกตราสารหนี้ให้กับลูกค้าเป้าหมายของธนาคารให้ได้รับต้นทุนที่เหมาะสมที่สุดในภาวะตลาดขณะนั้น
ด้วยวิธีการที่ถูกต้องและโปร่งใส เพื่อให้เกิดผลสำเร็จสูงสุดในการออกตราสารหนี้นั้นๆ

สำหรับในปี 2552 ที่ผ่านมา ตลาดตราสารหนี้ในประเทศมีความผันผวนอย่างมาก
โดยในช่วงครึ่งปีแรกของปี 2552 ตลาดตราสารหนี้ยังคงได้รับผลกระทบจากวิกฤตเศรษฐกิจที่เกิดขึ้น
ธนาคารแห่งประเทศไทยได้ปรับลดอัตราดอกเบี้ยอ้างอิงลงสู่ระดับต่ำสุดที่ร้อยละ 1.25
อัตราเงินเฟ้อที่อยู่ในระดับต่ำถึงติดลบ
โดยแม้อัตราดอกเบี้ยอ้างอิงจะอยู่ในระดับต่ำแต่ส่วนต่างอัตราผลตอบแทน (Credit Spread)
ยังคงปรับตัวสูงขึ้นจากภาวะปกติค่อนข้างมาก
เนื่องจากความต้องการผลตอบแทนที่สูงขึ้นเพื่อชดเชยความเสี่ยงที่มากขึ้น สำหรับในช่วงครึ่งปีหลัง
ภาวะเศรษฐกิจของโลกโดยรวมเริ่มปรับตัวดีขึ้นเป็นผลจากมาตรการกระตุ้นเศรษฐกิจของประเทศต่างๆ
เริ่มส่งผลออกมา
ราคาน้ำมันดิบเริ่มปรับตัวสูงขึ้นทำให้อัตราเงินเฟ้อของประเทศเริ่มปรับตัวสูงขึ้นและเริ่มกลับมาเป็นบวกในช่วงไตรมาสที่
4 ของปี และส่วนต่างอัตราผลตอบแทนเพิ่มชดเชยความเสี่ยง(Credit Spread)เริ่มปรับตัวลดลง
ทำให้สภาพตลาดโดยรวมในช่วงครั้งปีหลังเริ่มกลับเข้าสู่ภาวะปกติมากขึ้น
ทำให้มีการคาดการณ์ว่าจะมีการปรับอัตราดอกเบี้ยนโยบายเพิ่มขึ้นในปี 2553
และจากความต้องการใช้เงินทุนของภาครัฐเพื่อกระตุ้นเศรษฐกิจส่งผลให้อัตราผลตอบแทนพันธบัตรรัฐบาล
(Government Yield Curve) เริ่มปรับตัวสูงขึ้น

ในส่วนของการออกตราสารหนี้ แม้ว่าในปี 2552 จะมีความผันผวนค่อนข้างมาก
แต่ก็เป็นปีที่มีการออกตราสารหนี้มากที่สุดเช่นกัน
และเป็นการออกจำหน่ายโดยเน้นไปที่นักลงทุนรายย่อยเป็นหลัก
เนื่องจากต้องการกระจายฐานนักลงทุน โดยเฉพาะบริษัทขนาดใหญ่ ที่มีชื่อเสียง
และมีอันดับความน่าเชื่อถือที่ดี
ได้มีการออกตราสารหนี้ให้กับนักลงทุนรายย่อยเป็นจำนวนมากผ่านตลาดแรก
ส่วนหนึ่งเป็นเพราะนักลงทุนรายย่อยต้องการทางเลือกในการลงทุนที่ให้ผลตอบแทนสูงกว่าการฝากเงินกับธนาคารพาณิชย์
และเริ่มมีความเข้าใจเกี่ยวกับการลงทุนในตราสารหนี้มากขึ้น
ทำให้การออกจำหน่ายตราสารหนี้ในปีที่ผ่านมาประสบความสำเร็จค่อนข้างมาก สำหรับแนวโน้มในปี
2553 คาดว่าตลาดตราสารหนี้ในประเทศน่าจะปรับตัวเพิ่มขึ้นต่อเนื่อง ทั้งจากภาครัฐและภาคเอกชน
ตามภาวะเศรษฐกิจที่เริ่มปรับตัวดีขึ้น

-   บริการธนบดีธนกิจ (Wealth Management)

บริการกรุงไทยธนบดี หรือ บริการที่ปรึกษาวางแผนการเงินส่วนบุคคล
เกิดจากความใส่ใจของธนาคารที่ต้องการจะนำเสนอสิ่งที่ทำให้ลูกค้ามีความมั่นคงทางด้านการเงิน
ด้วยการช่วยดูแลรายละเอียดด้านการออมและการลงทุนที่สอดคล้องกับความต้องการของลูกค้า

ในช่วงปีที่ผ่านมา ภาวะเศรษฐกิจมีความผันผวนไม่แน่นอน
อัตราดอกเบี้ยในทั้งในและต่างประเทศอยู่ในอัตราที่ต่ำ
ลูกค้ามีความต้องการที่จะสร้างความมั่นคงในชีวิตและเริ่มคำนึงถึงความสำคัญของการจัดการวางแผนทางการเงิน
นอกจากนี้ มีผลิตภัณฑ์ทางการเงินในตลาดใหม่ๆ ที่มีความหลากหลายและซับซ้อนขึ้น ดังนั้น
ธนาคารจึงมุ่งมั่นที่จะตอบแทนความไว้วางใจของลูกค้า
ด้วยการให้บริการที่ปรึกษาวางแผนการเงินส่วนบุคคลเพื่อตอบสนองความต้องการของลูกค้าที่ต้องการผู้ที่เชี่ยวชาญที่จะสามารถช่วยให้คำแนะนำเกี่ยวกับการวางแผนทางการเงินได้

ธนาคารได้มีการเปิดตัวบริการ “กรุงไทยธนบดี” หรือบริการที่ปรึกษาวางแผนการเงินส่วนบุคคล
ต่อสังคมในวงกว้างเมื่อเดือนกันยายนที่ผ่านมา ผ่านการโฆษณาประชาสัมพันธ์โดยสื่อต่างๆ
เพื่อสร้างการรับรู้สำหรับลูกค้าเดิมของธนาคารและลูกค้าเป้าหมายกลุ่มใหม่ที่คาดว่าจะเข้ามาใช้บริการ
พร้อมเตรียมบุคลากรของสาขาซึ่งมีประสบการณ์สูงและผ่านการอบรมหลักสูตรวางแผนการเงินจากตลาดหลักทรัพย์ฯ
ซึ่งสามารถให้คำปรึกษาแนะนำผลิตภัณฑ์ทางการเงินที่สอดคล้องกับความต้องการของลูกค้าได้อย่างมืออาชีพ

  บริการกรุงไทยธนบดีแบ่งออกเป็น 3 ลักษณะ ดังนี้

1.  บริการวางแผนการเงินเพื่อบรรลุเป้าหมายในทุกช่วงชีวิต (Financial Planning) ได้แก่

  1.1) วางแผนการเงินเพื่อศึกษาต่อ

  1.2) วางแผนการเงินเพื่อชำระหนี้

  1.3) วางแผนการเงินเพื่อใช้จ่ายในอนาคต

  1.4) วางแผนการเงินเพื่อวัยเกษียณ

  1.5) วางแผนการเงินเพื่อประหยัดภาษี

  2) บริการตรวจสุขภาพทางการเงิน (Financial Health Check-Up) :
  เป็นการวิเคราะห์สุขภาพทางการเงินในด้านต่างๆ เช่น วิเคราะห์สภาพคล่อง
  วิเคราะห์ภาระหนี้สิน
  และวิเคราะห์การออมการลงทุนรวมทั้งให้คำแนะนำที่เป็นประโยชน์สำหรับการวางแผนดำเนินชีวิต

3)  บริการจัดพอร์ตการลงทุน (Asset Allocation) :
    เป็นการออกแบบพอร์ตการลงทุนที่เหมาะสมกับลักษณะการลงทุนของแต่ละบุคคล
    เพื่อให้ได้รับผลตอบแทนตามเป้าหมายที่ต้องการ ภายใต้ความเสี่ยงที่รับได้

ลูกค้าสามารถใช้บริการ วางแผนการเงินด้วยตนเองทางเว็บไซต์ www.wm.ktb.co.th
และใช้บริการตรวจสุขภาพทางการเงินและจัดพอร์ตการลงทุนที่สาขาใกล้บ้าน
โดยสามารถตรวจสอบสาขาที่เปิดให้บริการได้จากเว็บไซต์ www.wm.ktb.co.th หรือ
ศูนย์ลูกค้าสัมพันธ์ธนาคารกรุงไทย โทร.1551

  ลูกค้าเป้าหมายของบริการกรุงไทยธนบดีมี 2 กลุ่ม ได้แก่

1)  ลูกค้าที่มีสินทรัพย์ลงทุน 1 – 5 ล้านบาท (Mass Affluent)
    เน้นการให้บริการวางแผนการเงินเพื่อบรรลุเป้าหมายในทุกช่วงชีวิต เช่น
    วางแผนการเงินเพื่อประหยัดภาษี วางแผนการเงินเพื่อวัยเกษียณ
    วางแผนการเงินเพื่อการศึกษา รวมทั้งการให้บริการตรวจสุขภาพทางการเงิน

2)  ลูกค้าที่มีสินทรัพย์ลงทุนมากกว่า 5 ล้านบาท (High Net Worth)
    เน้นการให้บริการตรวจสุขภาพทางการเงิน และจัดพอร์ตการลงทุน

ในปีที่ผ่านมามีพนักงานจาก 430 สาขา ผ่านการอบรมหลักสูตรวางแผนการเงิน
โดยในช่วงแรกที่เปิดให้บริการในปี 2552
ได้กำหนดสาขานำร่องในการให้บริการตรวจสุขภาพทางการเงินและจัดพอร์ตการลงทุนเพียง 15
สาขา ในปี 2553 ธนาคารมีแผนจะขยายบริการกรุงไทยธนบดีให้กับลูกค้า ไปยังสาขาต่างๆ
เพิ่มมากขึ้น โดยมีแผนจัดอบรมหลักสูตรดังกล่าว เพื่อสร้าง Wealth Manager ระดับสาขา
และจะขยายบริการดังกล่าวไปยังสาขาที่มีศักยภาพในทุกภูมิภาคในปี 2553

-   บริการบัตรเดบิต

บัตรกรุงไทย วีซ่า เดบิต (KTB VISA Debit : KTB VDB) คือ
บัตรเดบิตหรือบัตรเงินสดที่ใช้เป็นสื่อกลางในการชำระค่าสินค้าและหรือบริการตามสถานการณ์ประกอบการต่างๆ
ที่ได้ตกลงไว้กับธนาคารแทนการชำระเงินสดหรือเช็คเงินสด และยังสามารถใช้เบิกถอนเงินสด
รวมทั้งบริการต่างๆ ที่ธนาคารกำหนด ผ่านเครื่องถอนเงินอัตโนมัติ(ATM)
และเครื่องฝากเงินอัตโนมัติ (ADM) ของธนาคาร ตลอดจนเครื่อง ATM ต่างธนาคาร หรือ
ผ่านเครื่อง EDC ตามร้านค้าต่างๆ ได้ทั้งในประเทศและต่างประเทศ
โดยการใช้จ่ายหรือการเบิกถอนเงินสดและบริการต่างๆ
จะถูกหักจากบัญชีเงินฝากของผู้ถือบัตรทันทีที่ทำรายการ

กลุ่มผลิตภัณฑ์ บัตรกรุงไทย วีซ่า เดบิต (KTB VISA Debit : KTB VDB) แบ่งเป็น 3 ประเภท
ดังนี้

1)  บัตรกรุงไทย วีซ่า เดบิต (KTB VDB) แบ่งเป็น บัตรมาตรฐาน (Classic) และ
    แบบบัตรมีประกันอุบัติเหตุ (Gold) โดยลูกค้าสามารถเลือกใส่ชื่อบนหน้าบัตรได้

2)  บัตรกรุงไทย วีซ่า เดบิต-สถาบัน/องค์กร (KTB IPAC VDB) เป็นบัตรกรุงไทย วีซ่า เดบิต
    ที่ธนาคารออกร่วมกับสถาบัน/องค์กรต่างๆ แบ่งเป็น แบบบัตรมาตรฐาน (Classic) และ
    แบบบัตรมีประกันอุบัติเหตุ (Gold) ในแต่ละประเภท
    ซึ่งสามารถใช้เป็นบัตรประจำตัวและเปิดบัญชีเพื่อใช้เป็นบัตรกรุงไทยวีซ่าเดบิตได้ด้วย

3)  บัตรกรุงไทย พริวิเรจ วีซ่า เดบิต (KTB Privilege VISA Debit : KTB Privilege
    VDB) เป็นบัตรกรุงไทย วีซ่า เดบิต (KTB VDB) แบบบัตรมาตรฐาน (Classic)
    และมีประกันอุบัติเหตุ ที่ธนาคารออกร่วมกับบริษัทในเครือของธนาคาร(Co-Brand Card)
    โดยเพิ่มสิทธิประโยชน์ต่างๆไว้ในบัตรกรุงไทย พริวิเรจ วีซ่า เดบิต
    เพื่อใช้เป็นบัตรคู่บัญชีเงินฝากออมทรัพย์/บัญชีเงินฝากแระแสรายวัน ประเภทบุคคลธรรมดา
    เท่านั้น

กลุ่มลูกค้าผู้ถือบัตรเดบิตแบ่งเป็น 5 ประเภท ดังนี้

1)  กลุ่มนักศึกษา/นักเรียน ได้แก่ นักเรียนมัธยมปลายและนักศึกษาระดับปริญญาตรีจะเน้นด้าน
    Entertainment และ Trendy โดยนำเสนอผลิตภัณฑ์บัตร IPAC/ATM/VDB/e-Money
    Card และบัตร Prepaid Card

2)  กลุ่ม First Jobber ได้แก่ พนักงานบริษัทเอกชน อายุไม่เกิน 25 ปี และอายุงาน 1-3 ปี
    ธนาคารเน้นบริการสิ่งอำนวยความสะดวกในการใช้ชีวิตและการทำงาน รวมถึง
    Recognition โดยนำเสนอผลิตภัณฑ์ด้านบัตร ATM/VDB /e-Money Card และบัตร
    Prepaid Card

3)  กลุ่ม Mass Retail ได้แก่ พนักงานบริษัทเอกชนอายุตั้งแต่ 30 ปีขึ้นไป
    และเจ้าของกิจการรายย่อย
    ธนาคารจะเน้นการบริการผลตอบแทนการเงินที่มั่นคงและความสะดวก
    โดยนำเสนอผลิตภัณฑ์ด้านบัตร ATM/VDB

4)  กลุ่ม Mass Affluent ได้แก่ บุคคลที่มีรายได้ตั้งแต่ 1 ล้านบาท/ปี และอายุตั้งแต่ 35 ปี -
    อายุ 55ปี ขึ้นไป ธนาคารมุ่งเน้นบริการการออมและการลงทุน รวมถึง
    Recognition/Privilege โดยนำเสนอผลิตภัณฑ์ด้านบัตร ATM/VDB

5)  กลุ่มข้าราชการ รัฐวิสาหกิจ ได้แก่ กลุ่มข้าราชการอายุ 25 – 45 ปี,
    ข้าราชการ/รัฐวิสาหกิจ อายุ ตั้งแต่ 45 ปีขึ้นไป รวมถึงกลุ่มหลังเกษียณ
    ซึ่งธนาคารจะเน้นเรื่องการสร้างฐานะและต้องการความสะดวกสบายในชีวิตหลังเกษียณ
    โดยนำเสนอผลิตภัณฑ์ด้านบัตร ATM/VDB

เนื่องจากบัตรเดบิต เป็นบัตรใช้ซื้อสินค้าควบคู่กับการเป็นบัตรเบิกถอนเงินสดในใบเดียวกัน
แม้ว่าปริมาณบัตรเดบิตของไทยมีการเติบโตอย่างต่อเนื่องในช่วง 5 ปีที่ผ่านมา
แต่ปริมาณการทำธุรกรรมส่วนใหญ่เป็นการเบิก-ถอน
เงินสดมากกว่าการใช้ซื้อสินค้าซึ่งแสดงให้เห็นถึงความไม่เป็นที่นิยมของการใช้จ่ายผ่านบัตรเดบิต
โดยบัตรเดบิตมีบทบาทน้อยมากต่อระบบการชำระเงินของไทยโดยเฉพาะเมื่อเปรียบเทียบกับสื่อการชำระเงินอื่นๆ
เช่น เงินสด และ บัตรเครดิต

ดังนั้นธนาคารจึงเร่งส่งเสริมการตลาดและประชาสัมพันธ์ในการกระตุ้นให้มีการซื้อสินค้าการชำระเงินผ่านบัตร
เดบิตให้มากขึ้นเพื่อให้ลูกค้าได้รับรู้ว่าบัตรเดบิตจะสามารถสร้างประโยชน์ให้แก่ลูกค้าในด้านความสะดวก
รวดเร็วและไม่ต้องพกเงินสดติดตัวและสำหรับผู้ที่ไม่สามารถถือบัตรเครดิตหรือไม่นิยมใช้บัตรเครดิต
บัตรเดบิตเป็นผลิตภัณฑ์ที่สามารถสร้างมูลค่าเพิ่มและรายได้จากค่าธรรมเนียมจากลูกค้าเงินฝากที่มีอยู่เป็นจำนวนมากและมีความเสี่ยงในการดำเนินธุรกิจต่ำกว่าบัตรเครดิตมาก
รวมถึงการเสนอโปรโมชั่นต่างๆเพื่อจูงใจให้ลูกค้ารู้สึกได้รับสิทธิประโยชน์ในการใช้จ่ายผ่านบัตรโดยเฉพาะเมื่อเปรียบเทียบกับช่องทางการใช้จ่ายอื่นๆและการเพิ่มเครือข่ายการให้บริการเพื่อให้ลูกค้ารู้สึกถึงการใช้บริการสามารถทดแทนเงินสดได้อย่างสมบูรณ์
รวมถึงการบริหารระบบข้อมูลและความปลอดภัยให้มีประสิทธิภาพเพื่อสร้างความมั่นใจและเชื่อใจจากการใช้บัตรเดบิตเป็นต้น

อนึ่ง ในปีที่ผ่านมา มีการแข่งขันในตลาดลูกค้ารายย่อยที่เข้มข้น
ทำให้ธนาคารได้มีการประชาสัมพันธ์และ
จัดแคมเปญ,โปรโมชั่นต่างๆ เพื่อส่งเสริมการขายตามสถาบันการศึกษา งาน Event
และร้านค้าสมาชิกเพื่อกระตุ้นให้ลูกค้าใช้จ่ายผ่านบัตรเดบิตเพิ่มมากขึ้นในอนาคต
ซึ่งแนวโน้มอัตราดอกเบี้ยอยู่ในช่วงขาขึ้น
อาจจะมีส่วนส่งเสริมพฤติกรรมของลูกค้าลดการใช้ผลิตภัณฑ์สินเชื่อ เช่น
บัตรเครดิตและหันมาให้ความสนใจต่อบัตรเดบิตมากขึ้น ได้เช่นกัน

ผลิตภัณฑ์ใหม่ที่มีการนำเสนอในปี 2552 ได้แก่

1)  KTB VISA Debit : รุ่น Cabal Limited Edition
    สำหรับกลุ่มลูกค้าที่สนใจเกี่ยวกับเกมส์ Online โดยสามารถเปิดบัญชี KTB VISA DEBIT
    Cabal Limited Edition เริ่มต้นเพียง 500 บาท โดยลูกค้าจะได้รับสมุดบัญชีและบัตร
    VISA DEBIT Cabal Limited Edition ทันที

2)  บัตรเงินอิเล็กทรอนิกส์ (e-Money Card) เป็นบัตรเติมเงินสดล่วงหน้า (Prepaid
    TeenCard)
    ลูกค้าไม่ต้องเปิดบัญชีกับธนาคารสามารถมีบัตรในการซื้อสินค้าและบริการจากร้านค้าที่มีเครื่องหมาย
    VISA รวมถึงทั้งถอนเงินชำระค่าสินค้าและบริการผ่านเครื่อง ATM

4.3 ผลิตภัณฑ์และบริการของบริษัทในเครือที่เสนอขายผ่านธนาคาร

-   บริการเช่าซื้อและลีสซิ่ง

ธนาคารมีการลงทุนใน บจก.เคทีบี ลีสซิ่ง โดยให้บริการเช่าซื้อและลีสซิ่ง
เพื่อส่งเสริมบริการของธนาคารให้ครบถ้วน โดยมีการให้บริการ 4 ประเภท ได้แก่

1)  เช่าซื้อ (Hire Purchase) ซึ่งผู้เช่าซื้อสามารถจะผ่อนชำระค่างวดตามเงื่อนไขของสัญญา
    และเมื่อผู้เช่าซื้อได้ปฏิบัติตามสัญญา ครบถ้วนแล้ว กรรมสิทธิ์จะถูกโอนไปยังผู้ซื้อ
    เมื่อสิ้นสุดสัญญาการเช่าซื้อ โดยมุ่งเน้น การให้เช่าซื้อรถยนต์แก่บุคคลธรรมดา

2)  เช่าซื้อสินค้าอุปโภค (Consumer Finance)
    การบริการเหมือนเช่าซื้อปกติตามที่กล่าวไปแล้วข้างต้นแต่บริษัทจะรวบรวมสินค้าเพื่อนำเสนอแก่ลูกค้าของธนาคาร
    โดยมุ่งเน้นทรัพย์สินประเภทสินค้าอุปโภค อาทิ รถจักรยานยนต์ เครื่องใช้ไฟฟ้า คอมพิวเตอร์
    โทรศัพท์มือถือ

3)  เช่าแบบลีสซิ่ง (Financial Lease) บริการสินเชื่อสำหรับเช่าสินทรัพย์
    โดยประเภททรัพย์สินที่ให้บริการ ได้แก่อสังหาริมทรัพย์ทุกประเภท รถยนต์ เครื่องจักร
    และอุปกรณ์สำนักงานต่างๆ โดยให้บริการแก่ นิติบุคคล เพื่อการใช้งานในกิจการ
    เป็นสินเชื่อระยะปานกลาง หรือ ระยะยาว 3-5 ปี
    โดยเน้นนิติบุคคลที่ต้องการใช้บริการรถยนต์ และเมื่อครบสัญญาเช่า
    ผู้เช่ามีสิทธิจะเลือกซื้อทรัพย์สิน ตามราคาที่ได้ตกลงกันไว้

4)  เช่าลีสซิ่งรถยนต์แบบดำเนินการ (Auto Maintenance Lease)
    เป็นการให้เช่าลีสซิ่งรถยนต์ ให้บริการแก่องค์กรขนาดใหญ่ เช่น หน่วยราชการ รัฐวิสาหกิจ
    ธนาคาร บริษัทเอกชน
    โดยบริษัทเป็นผู้รับผิดชอบในการจัดหารถยนต์เพื่อใช้ในกิจการของผู้ประกอบการ
    ผู้เช่าเป็นผู้ชำระค่าเช่าแต่ละเดือนในอัตราคงที่ตลอดอายุสัญญา
    บริการประเภทนี้จะช่วยให้ผู้เช่าสามารถบริหารจัดการเกี่ยวกับรถยนต์ได้อย่างมีประสิทธิภาพมากยิ่งขึ้น
    นอกจากนี้ ธนาคารได้ลงทุนในบริษัทกรุงไทย ไอบีเจ ลิสซิ่ง จำกัด
    ซึ่งเป็นการร่วมลงทุนกับกลุ่ม ไอ บี เจ ลิสซิ่ง ประเทศญี่ปุ่นเพื่อให้บริการในลักษณะลีสซิ่ง
    ได้แก่ เช่าซื้อ (Hire Purchase), เช่าแบบลีสซิ่ง (Financial & Operating Lease)
    และเช่าลีสซิ่งรถยนต์แบบดำเนินการ (Auto Maintenance Lease)
    โดยมุ่งเน้นลูกค้ารายใหญ่

    -   บริการจัดการกองทุน

ธนาคารให้บริการเป็นตัวแทนสนับสนุนการรับซื้อและขายหน่วยลงทุนของ
บริษัทหลักทรัพย์จัดการกองทุน กรุงไทย จำกัด (มหาชน) ซึ่งเป็น บริษัทหลักทรัพย์จัดการกองทุน
แห่งเดียวที่มีสถานะเป็นรัฐวิสาหกิจ

1.  บริษัทให้บริการ รับจัดการบริหารสินทรัพย์ให้กับสถาบัน องค์กร และ รัฐวิสาหกิจขนาดใหญ่
    ภายใต้ใบอนุญาต บริหารกองทุนรวม กองทุนส่วนบุคคลและกองทุนสำรองเลี้ยงชีพ
    โดยเน้นการจัดจำหน่ายผลิตภัณฑ์กองทุนรวมประเภทต่างๆ กองทุนรวมเพื่อการเลี้ยงชีพ (RMF)
    กองทุนรวมหุ้นระยะยาว (LTF) เป็นต้น

2.  บริษัทสนับสนุนการให้ความรู้แก่พนักงานธนาคาร ผู้ทำหน้าที่ขายหน่วยลงทุน
    ให้มีความรอบรู้เรื่องผลิตภัณฑ์กองทุนรวม อีกทั้งยังช่วยสนับสนุนในการสอบใบอนุญาต
    เพื่อให้เป็นไปตามหลักเกณฑ์ของ กลต.

-   บริการนายหน้าค้าหลักทรัพย์

บริษัทหลักทรัพย์ เคที ซีมิโก้ จำกัด เป็นสมาชิกตลาดหลักทรัพย์แห่งประเทศไทย หมายเลข 18
ได้เปิดตัวอย่างเป็นทางการ เมื่อวันที่ 4 พฤษภาคม 2552
ซึ่งเป็นความร่วมมือทางธุรกิจระหว่างบมจ.ธนาคารกรุงไทย โดยธนาคารกรุงไทย
ถือหุ้นในอัตราร้อยละ 50 และบริษัทหลักทรัพย์ ซีมิโก้ จำกัด (มหาชน) ถือหุ้นในอัตรากว่าร้อยละ
49 มีทุนจดทะเบียน 1,864 ล้านบาท ได้รับใบอนุญาตจากกระทรวงการคลัง
และสำนักงานคณะกรรมการกำกับหลักทรัพย์และตลาดหลักทรัพย์ให้ ประกอบธุรกิจหลักทรัพย์ ดังนี้

1.  กิจการนายหน้าซื้อขายหลักทรัพย์

2.  กิจการค้าหลักทรัพย์และตราสารอนุพันธ์

3.  กิจการที่ปรึกษาการลงทุน

4.  กิจการประเภทการจัดจำหน่ายหลักทรัพย์

5.  กิจการที่ปรึกษาทางการเงิน

6.  กิจการตัวแทนซื้อขายสัญญาซื้อขายล่วงหน้า

7.  กิจการประเภทการจัดการกองทุน

บริษัทหลักทรัพย์ เคที ซีมิโก้ จำกัด มีสาขาที่ให้บริการครอบคลุมทั่วทุกภาคของประเทศไทยรวมทั้งสิ้น
17 สาขาประกอบด้วย เซ็นทรัลเวิลด์, พหลโยธิน, เพลินจิต, สินธร, ประชานิเวศน์, วิภาวดี,
อาคารศรีวรจักร, ฉะเชิงเทรา, ชลบุรี, พัทยา,
ปากช่อง, ขอนแก่น, เชียงใหม่, เชียงราย, แพร่, ภูเก็ต และหาดใหญ่
และจุดบริการภายในสาขาธนาคาร
โดยการเพิ่มช่องทางการเข้าถึงข้อมูลในการซื้อขายหลักทรัพย์ในตลาดหลักทรัพย์
ผ่านระบบอินเตอร์เน็ต ภายใต้โครงการ KTZMICO Cyber & Mini Branch
โดยให้บริการผ่านสาขาธนาคาร 6 สาขาทั่วประเทศ ได้แก่ สำนักนานาเหนือ สาขาสวนมะลิ
สาขาสุรวงศ์ สาขาเพชรเกษม 77/2 (หนองแขม) สาขาห้าแยกพ่อขุนเม็งราย จ.เชียงราย และ
สาขาถนนสิงหวัฒน์ จ.พิษณุโลก

-   บริการประกันชีวิตและประกันวินาศภัย

ธนาคารดำเนินธุรกิจเป็นนายหน้าประกันชีวิต และประกันวินาศภัย

1)  ผลิตภัณฑ์ประกันชีวิต ธนาคารร่วมกับ บจก.กรุงไทย แอกซ่า ประกันชีวิต
    นำเสนอผลิตภัณฑ์ประกันชีวิตประเภทต่างๆ ผ่านเครือข่ายของธนาคาร เช่น EASY CASH (10
    EC) กรุงไทย ทวีทรัพย์ (25PG) และ กรุงไทยสินเกษียณ (PR60) เป็นต้น นอกจากนี้
    บจก.กรุงไทย แอกซ่า ประกันชีวิต ได้จัดเตรียมเจ้าหน้าที่ที่ปรึกษาทางการเงิน (Financial
    Assistant : FA) มาอำนวยความสะดวกให้กับลูกค้าของธนาคาร ณ
    สาขาของธนาคารทั่วประเทศ

2)  ผลิตภัณฑ์ประกันวินาศภัย ธนาคารได้ร่วมกับ บจก.กรุงไทยพานิชประกันภัย บมจ.ทิพยประกันภัย
    ซึ่งให้บริการ รับประกันวินาศภัยประเภทต่าง ๆ ได้แก่ การประกันอุบัติเหตุส่วนบุคคล
    การรับประกันภัยรถยนต์ การประกันภัยการขนส่งทางทะเล การประกันอัคคีภัย
    และการประกันภัยเบ็ดเตล็ดอื่น ๆ
    โดยธนาคารนำเสนอผลิตภัณฑ์ดังกล่าวผ่านช่องทางจัดจำหน่าย ต่างๆ ของธนาคาร เช่น สาขา
    สำนักงานธุรกิจ หน่วยงาน ในสายงานธุรกิจขนาดใหญ่ สายงานธุรกิจภาครัฐ เป็นต้น

ขณะนี้ ธนาคารได้เพิ่มช่องทางการขายผ่านช่องทางโทรศัพท์ (Outbound)
โดยมีผลิตภัณฑ์ประกันชีวิต และผลิตภัณฑ์ประกันวินาศภัยเข้าร่วมโครงการดังกล่าว

-   บริการให้คำปรึกษาทางการเงิน

ธนาคารให้บริการที่ปรึกษาทางการเงินผ่านบจ. เคทีบี แอดไวซ์เซอรี่
ซึ่งเป็นบริษัทที่ปรึกษาทางการเงินที่จัดตั้งในวันที่ 24 เมษายน 2552
และเริ่มดำเนินการอย่างเต็มรูปแบบในเดือนมิถุนายน 2552
เพื่อให้บริการงานที่ปรึกษาทางการเงินแก่ลูกค้าทั้งหน่วยงานรัฐและเอกชน

บริษัทฯ มีเป้าหมายในการเป็นที่ปรึกษาทางการเงินชั้นนำที่ให้บริการแบบครบวงจร และครบถ้วน
สำหรับทั้งหน่วยงานภาครัฐและเอกชน โดยมุ่งสนับสนุนธนาคารและหน่วยงานอื่นๆ
ที่เกี่ยวข้องในการขยายผลิตภัณฑ์ทางด้านการเงิน เช่น การเสนอการลงทุนทางเลือก
(Alternative Investment) ผ่านกองทุนที่บริหารและจัดการโดยบริษัทหลักทรัพย์จัดการกองทุน
กรุงไทย จำกัด (มหาชน) การร่วมมือกับธนาคารในการสร้างธุรกรรมในรูปแบบใหม่เสนอต่อลูกค้า
ความร่วมมือกับสายงานปรับโครงสร้างหนี้ในการลด NPL และสร้าง Fee Base Income
จากการทำหน้าที่เป็นที่ปรึกษาในการปรับโครงสร้างหนี้ รวมทั้งมีส่วนช่วยธนาคารส่งเสริมภาพลักษณ์
โดยเฉพาะด้านความพร้อมในการให้บริการทางการเงินที่หลากหลาย และครบวงจร

-   บริการด้านบัตรเครดิตและสินเชื่อบุคคล

ธนาคารให้บริการด้านบัตรเครดิตผ่าน บมจ.บัตรกรุงไทย โดยแบ่งธุรกิจออกเป็น 3 กลุ่มหลักคือ

1) บัตรเครดิต (Credit Card Business)

  2) สินเชื่อบุคคล (Personal Loan Business) ในชื่อของ “KTC Cash Revolve”
  ให้บริการสินเชื่อไม่มีหลักประกันสำหรับลูกค้าบุคคลธรรมดาที่มีงานประจำและมีรายได้ต่อเดือนที่
  แน่นอน

  3) สินเชื่อเจ้าของกิจการ (Self-Employed Loan) ในชื่อของ “KTC Million”
  ให้บริการสินเชื่อไม่มีหลักประกันสำหรับเจ้าของกิจการที่ต้องการเงินทุนหมุนเวียน

สำหรับบริการด้านบัตรเครดิตและสินเชื่อบุคคลดังกล่าว
ธนาคารใช้ศักยภาพของเครือข่ายสาขาทั่วประเทศเป็นผู้แนะนำผลิตภัณฑ์และกิจกรรมส่งเสริมการขายให้กับฐานลูกค้าของธนาคาร
ซึ่งปัจจุบัน บมจ.บัตรกรุงไทย มีฐานผู้ถือบัตรเป็นอันดับต้นๆ ของประเทศ

4.  ศักยภาพในการแข่งขันของธนาคาร

จากภาวะเศรษฐกิจที่หดตัวทำให้การแข่งขันโดยรวมในปี 2552 ไม่รุนแรงมาก
โดยเฉพาะด้านสินเชื่อ ที่มีความต้องการลดลงและมีความเสี่ยงสูงขึ้นตามการหดตัวของเศรษฐกิจ
ธนาคารพาณิชย์จึงชะลอการขยายตลาดสินเชื่อ ในขณะที่เน้นเรื่องการดูแลคุณภาพสินเชื่อมากขึ้น
พร้อมทั้งเร่งปรับปรุงองค์กรและโครงสร้างพื้นฐานให้มีประสิทธิภาพ ทั้งด้านเทคโนโลยี
การบริหารความเสี่ยง การสร้างฐานข้อมูลลูกค้า การวิจัยและพัฒนา การพัฒนาผลิตภัณฑ์
การขยายช่องทางการให้บริการ และการพัฒนาพนักงาน
ตลอดจนขยายเครือข่ายพันธมิตรให้กว้างขวางและครอบคลุมยิ่งขึ้น
เพื่อให้พร้อมที่จะรุกตลาดเพื่อสร้างรายได้
ได้ทันทีเมื่อเศรษฐกิจฟื้นตัว

ในปี 2552 ธนาคารกรุงไทยยังคงรักษาศักยภาพในการแข่งขันไว้ได้
โดยธนาคารยังคงมีขนาดสินทรัพย์ สินเชื่อ และเงินฝาก สูงเป็นอันดับ 2 ของระบบธนาคารพาณิชย์
และมีส่วนแบ่งการตลาดเพิ่มขึ้น
ในปีนี้ธนาคารมีส่วนร่วมในการสนับสนุนนโยบายกระตุ้นเศรษฐกิจของรัฐบาลประกอบกับผลประกอบการที่โดดเด่นทำให้ธนาคารได้รับการยอมรับจากสาธารณชนทั้งภายในและต่างประเทศ
สะท้อนจากรางวัลที่ธนาคารได้รับ อาทิ รางวัลรัฐวิสาหกิจดีเด่น รางวัลคณะกรรมการแห่งปี และ
The Banker Awards 2009 เป็นต้น ขณะเดียวกัน
ธนาคารได้ให้ความสำคัญกับการพัฒนาศักยภาพในด้านต่างๆ อย่างต่อเนื่อง
ทำให้ธนาคารมีความพร้อมเต็มที่ที่จะรับกับการแข่งขันในทุกรูปแบบ ซึ่งสรุปได้ดังนี้

-   การมีคุณภาพบริการที่เป็นเลิศ
    ธนาคารยังคงรักษามาตรฐานการให้บริการตามโครงการรับประกันคุณภาพบริการ (Service
    Level Agreement: SLA) ที่ได้ประกาศมาตั้งแต่ปี 2551
    พร้อมทั้งจัดกิจกรรมรณรงค์ให้สาขาทุกแห่งเร่งยกระดับมาตรฐานการให้บริการขึ้นสู่มาตรฐานดีเลิศ
    เพื่อให้เป็นธนาคารที่หนึ่งในใจของลูกค้า

-   การมีผลิตภัณฑ์และบริการที่ตรงใจ
    โดยการเสนอผลิตภัณฑ์ทางการเงินที่ตอบโจทย์ความต้องการลูกค้าอย่างต่อเนื่อง
    ทั้งในด้านเงินฝาก บริการที่ปรึกษาทางการเงินส่วนบุคคลผ่านบริการกรุงไทยธนบดี
    เพื่อช่วยเสริมสร้างอิสรภาพและความมั่นคงทางการเงินให้กับลูกค้า ส่วนทางด้านสินเชื่อ
    ธนาคารได้ออกผลิตภัณฑ์สินเชื่อภายใต้โครงการ “กรุงไทย SMEs เพื่อนแท้แก้วิกฤติ”
    เพื่อเสริมสภาพคล่องให้กับ SMEs

นอกจากนั้น
ธนาคารยังคงมีการพัฒนาการให้บริการทางอิเล็กทรอนิกส์อย่างต่อเนื่องเพื่อเพิ่มความสะดวกสบายให้กับลูกค้า
ตามนโยบายการเป็นธนาคารแสนสะดวก

-   การมีบริษัทในเครือที่ครอบคลุมทุกธุรกิจสำคัญและมีความแข็งแกร่ง
    ธนาคารได้ร่วมกับบริษัทในกลุ่มธุรกิจทางการเงินรวม 11 แห่ง
    นำเสนอผลิตภัณฑ์ทางการเงินครอบคลุมผลิตภัณฑ์และบริการที่สำคัญ อาทิ กองทุนรวม
    บัตรเครดิต ประกันชีวิต ประกันภัย ลีสซิ่ง เป็นต้น จากฐานะทางการเงินที่แข็งแกร่ง
    และมีศักยภาพการแข่งขันสูง โดยมีส่วนแบ่งการตลาดอยู่ในอันดับต้น ๆ ของธุรกิจนั้น ๆ
    หรือเคยได้รับรางวัลเชิดชูเกียรติ อาทิ บมจ. บัตรกรุงไทย มีส่วนแบ่งการตลาดเป็นอันดับ 1
    ในธุรกิจบัตรเครดิต บมจ. หลักทรัพย์จัดการกองทุน กรุงไทย ได้รับรางวัล Lipper Fund
    Award 2009 ถึง 3 รางวัล ได้แก่ รางวัล บลจ. ที่มีงานด้านการบริหารตราสารหนี้ดีที่สุด
    รางวัลกองทุนรวมตราสารหนี้ระยะเวลา 3 ปีดีเด่น
    และรางวัลกองทุนรวมตราสารหนี้ระยะเวลา 5 ปี ดีเด่น บจ. กรุงไทย แอกซ่า ประกันชีวิต
    ได้รับรางวัลบริษัทประกันชีวิตที่มีการพัฒนาการบริหารงานดีเด่นอันดับ 1 ประจำปี 2550 บจ.
    กรุงไทยพานิชประกันภัย ได้รับรางวัลบริษัทประกันวินาศภัยที่มีการบริหารงานดีเด่นติดต่อกัน 2
    ปี คือ รางวัลดีเด่นอันดับ 2
    ในปี 2551 และรางวัลดีเด่นอันดับ 3 ในปี 2550 เป็นต้น
    ทำให้ลูกค้ามีความเชื่อมั่นในคุณภาพและบริการของธนาคารมากยิ่งขึ้น

ธนาคารและบริษัทในเครือได้ร่วมกันจัดกิจกรรมส่งเสริมการขายอย่างต่อเนื่องตลอดทั้งปี
ทั้งกิจกรรมกระตุ้นยอดขายของธนาคารและบริษัทในเครือ
และกิจกรรมส่งเสริมยอดขายให้กับธุรกิจของลูกค้าโดยธนาคารจัดสรรพื้นที่ของสาขาและสำนักงานเขตทั่วประเทศกว่า
800 แห่ง ให้ลูกค้านำสินค้ามาจำหน่ายโดยไม่คิดค่าใช้จ่าย
ซึ่งได้ช่วยเสริมสภาพคล่องให้กับธุรกิจลูกค้า อีกทั้งยังช่วยกระตุ้นเศรษฐกิจในท้องถิ่นด้วย
จึงทำให้ผลิตภัณฑ์ของธนาคารและบริษัทในเครือเป็นที่รู้จัก จดจำ
และได้รับผลตอบรับที่ดีจากลูกค้าและประชาชนทั่วไป

-   การมีระบบงานที่มีประสิทธิภาพและทันสมัย ในปี 2552 ธนาคารได้พัฒนา
    และนำระบบงานใหม่มาเพิ่มประสิทธิภาพการทำงาน อาทิ ระบบ GFMIS Auto
    โดยพัฒนาระบบการโอนเงินงบประมาณภาครัฐแก่หน่วยงานราชการจากแบบ Manual
    ไปเป็นแบบอัตโนมัติ
    ซึ่งนอกจากทำให้การโอนเงินผ่านระบบนี้ของทุกสาขาของธนาคารมีมาตรฐานเดียวกันแล้ว
    ยังช่วยเพิ่มความรวดเร็ว ลดค่าใช้จ่าย ลดความเสี่ยงด้านปฏิบัติการ
    และทำให้ธนาคารสามารถบริหารจัดการปริมาณเงินของธนาคารได้อย่างมีประสิทธิภาพมากขึ้นด้วย
    ระบบ Business & Credit Model
    พัฒนาขึ้นเพื่อเพิ่มประสิทธิภาพและลดขั้นตอนการพิจารณาสินเชื่อธุรกิจขนาดใหญ่และขนาดกลาง
    ระบบขายผลิตภัณฑ์ทางไกล ที่นำมาใช้สนับสนุนการขายผลิตภัณฑ์ โดยผู้ที่สนใจในผลิตภัณฑ์ต่าง ๆ
    ของธนาคารสามารถซักถามรายละเอียดจากผู้เชี่ยวชาญได้โดยตรง
    อีกทั้งยังสามารถใช้ระบบนี้ในการประชุมและอบรมทางไกลระหว่างพนักงานสาขาและสำนักงานใหญ่
    ซึ่งช่วยเพิ่มประสิทธิภาพการทำงานและประหยัดค่าใช้จ่ายในการเดินทาง

-   การมีสื่อการตลาดที่โดดเด่นสร้างความเชื่อมั่นและจดจำให้กับลูกค้า ในปี 2552
    ธนาคารได้ออกภาพยนตร์โฆษณาภายใต้แนวคิด “ด้านที่ดีกว่าของชีวิต”
    เพื่อให้กำลังใจแก่ลูกค้าและประชาชนในการฟันฝ่าวิกฤติเศรษฐกิจ
    ขณะเดียวกันก็สื่อถึงลูกค้าให้มีความเชื่อมั่นว่า ในยามที่มืดมน ธนาคาร คือ ด้านสว่าง
    หรือด้านที่ดีกว่าของชีวิต ที่พร้อมจะช่วยเหลือและยืนหยัดเคียงข้างเสมอ
    รวมทั้งได้ออกภาพยนตร์โฆษณาชุด “โครงการสินเชื่อก่อสร้างไทยเข้มแข็ง”
    เพื่อรองรับแผนปฏิบัติการไทยเข้มแข็ง 2555 ของรัฐบาล
    และเพื่อเน้นย้ำว่าธนาคารพร้อมยืนหยัดเคียงข้างลูกค้า
    ขณะเดียวกันก็พร้อมจะเป็นส่วนหนึ่งในการขับเคลื่อนเศรษฐกิจไทย

  ตารางส่วนแบ่งการตลาดที่สำคัญของธนาคารพาณิชย์ไทย ณ 31 ธันวาคม 2552

+---------------------+-----+-----+-----+-----+-----+----+-----+----+
| ธนาคาร              | สินท |     | สิน  |     | เงิน |    | ส   |    |
|                     | รัพย์ |     | เชื่อ |     | ฝาก |    | าขา |    |
+---------------------+-----+-----+-----+-----+-----+----+-----+----+
|                     | จำ  | ส่วน | จำ  | ส่วน | จำ  | ส่ว | จำ  | ส่ว |
|                     | นวน | แบ่ง | นวน | แบ่ง | นวน | นแ | นวน | นแ |
|                     |     | ต   |     | ต   |     | บ่ง |     | บ่ง |
|                     |     | ลาด |     | ลาด |     | ตล |     | ตล |
|                     |     |     |     |     |     | าด |     | าด |
+---------------------+-----+-----+-----+-----+-----+----+-----+----+
|                     | (ล  | (   | (ล  | (   | (ล  | (  |     | (  |
|                     | บ.) | ร้อย | บ.) | ร้อย | บ.) | ร้อ |     | ร้อ |
|                     |     | ละ) |     | ละ) |     | ยล |     | ยล |
|                     |     |     |     |     |     | ะ) |     | ะ) |
+---------------------+-----+-----+-----+-----+-----+----+-----+----+
| ธนาคารกรุงเทพ        | 1,7 | 19  | 1,0 | 17  | 1,3 | 2  | 913 | 1  |
|                     | 40, | .37 | 38, | .83 | 42, | 0. |     | 5. |
|                     | 192 |     | 603 |     | 977 | 52 |     | 77 |
+---------------------+-----+-----+-----+-----+-----+----+-----+----+
| ธนาคารกรุงไทย        | 1,5 | 17  | 1,0 | 17  | 1,2 | 1  | 884 | 1  |
|                     | 39, | .14 | 34, | .75 | 08, | 8. |     | 5. |
|                     | 743 |     | 390 |     | 140 | 46 |     | 27 |
+---------------------+-----+-----+-----+-----+-----+----+-----+----+
| ธนาคารกสิกรไทย       | 1,2 | 14  | 9   | 15  | 9   | 1  | 805 | 1  |
|                     | 86, | .32 | 01, | .47 | 78, | 4. |     | 3. |
|                     | 514 |     | 049 |     | 064 | 94 |     | 91 |
+---------------------+-----+-----+-----+-----+-----+----+-----+----+
| ธนาคารไทยพาณิชย์      | 1,2 | 14  | 8   | 14  | 9   | 1  | 987 | 1  |
|                     | 68, | .12 | 68, | .91 | 52, | 4. |     | 7. |
|                     | 083 |     | 692 |     | 742 | 55 |     | 05 |
+---------------------+-----+-----+-----+-----+-----+----+-----+----+
| รวมธนาคารขนาดใหญ่    | 5,8 | 64  | 3,8 | 65  | 4,4 | 6  | 3,  | 6  |
|                     | 34, | .95 | 42, | .96 | 81, | 8. | 589 | 2. |
|                     | 532 |     | 734 |     | 923 | 47 |     | 00 |
+---------------------+-----+-----+-----+-----+-----+----+-----+----+
| ธนาคารกรุงศรีอยุธยา    | 7   | 8   | 5   | 9   | 5   | 8. | 576 | 9. |
|                     | 60, | .47 | 39, | .26 | 24, | 02 |     | 95 |
|                     | 625 |     | 350 |     | 686 |    |     |    |
+---------------------+-----+-----+-----+-----+-----+----+-----+----+
| ธนาคารทหารไทย       | 5   | 6   | 3   | 5   | 4   | 6. | 483 | 8. |
|                     | 41, | .03 | 36, | .78 | 07, | 23 |     | 34 |
|                     | 637 |     | 969 |     | 949 |    |     |    |
+---------------------+-----+-----+-----+-----+-----+----+-----+----+
| ธนาคารนครหลวงไทย    | 4   | 4   | 2   | 4   | 3   | 4. | 420 | 7. |
|                     | 15, | .63 | 61, | .48 | 24, | 96 |     | 26 |
|                     | 870 |     | 200 |     | 379 |    |     |    |
+---------------------+-----+-----+-----+-----+-----+----+-----+----+
| ธนาคารธนชาต         | 4   | 4   | 2   | 4   | 2   | 4. | 257 | 4. |
|                     | 13, | .61 | 74, | .72 | 66, | 07 |     | 44 |
|                     | 878 |     | 826 |     | 727 |    |     |    |
+---------------------+-----+-----+-----+-----+-----+----+-----+----+
| รวมธนาคารขนาดกลาง   | 2,1 | 23  | 1,4 | 24  | 1,5 | 2  | 1,  | 2  |
|                     | 32, | .74 | 12, | .24 | 23, | 3. | 736 | 9. |
|                     | 010 |     | 345 |     | 741 | 28 |     | 99 |
+---------------------+-----+-----+-----+-----+-----+----+-----+----+
| ธนา                 | 2   | 2   | 78, | 1   | 95, | 1. | 31  | 0. |
| คารแสตนดาร์ดชาร์เตอร์ด | 65, | .95 | 380 | .34 | 750 | 46 |     | 54 |
| (ไทย)               | 438 |     |     |     |     |    |     |    |
+---------------------+-----+-----+-----+-----+-----+----+-----+----+
| ธนาคารยูโอบี          | 2   | 2   | 1   | 2   | 1   | 2. | 147 | 2. |
|                     | 26, | .52 | 36, | .35 | 51, | 31 |     | 54 |
|                     | 437 |     | 892 |     | 241 |    |     |    |
+---------------------+-----+-----+-----+-----+-----+----+-----+----+
| ธนาคารซีไอเอ็มบี ไทย   | 1   | 1   | 76, | 1   | 88, | 1. | 147 | 2. |
|                     | 38, | .55 | 934 | .32 | 424 | 35 |     | 54 |
|                     | 966 |     |     |     |     |    |     |    |
+---------------------+-----+-----+-----+-----+-----+----+-----+----+
| ธนาคารทิสโก้          | 1   | 1   | 1   | 1   | 56, | 0. | 43  | 0. |
|                     | 30, | .45 | 07, | .84 | 931 | 87 |     | 74 |
|                     | 615 |     | 014 |     |     |    |     |    |
+---------------------+-----+-----+-----+-----+-----+----+-----+----+
| ธนาคารเกียรตินาคิน     | 1   | 1   | 82, | 1   | 76, | 1. | 45  | 0. |
|                     | 29, | .44 | 778 | .42 | 109 | 16 |     | 78 |
|                     | 020 |     |     |     |     |    |     |    |
+---------------------+-----+-----+-----+-----+-----+----+-----+----+
| ธนาคารสินเอเซีย       | 65, | 0   | 44, | 0   | 30, | 0. | 19  | 0. |
|                     | 054 | .72 | 861 | .77 | 411 | 47 |     | 33 |
+---------------------+-----+-----+-----+-----+-----+----+-----+----+
| รวมธนาคารขนาดเล็ก    | 9   | 10  | 5   | 9   | 4   | 7. | 432 | 7. |
|                     | 55, | .63 | 26, | .04 | 98, | 62 |     | 47 |
|                     | 530 |     | 859 |     | 866 |    |     |    |
+---------------------+-----+-----+-----+-----+-----+----+-----+----+
| ธนาคารแลนด์ แอนด์     | 49, | 0   | 35, | 0   | 31, | 0. | 23  | 0. |
| เฮ้าส์ เพื่อรายย่อย      | 660 | .55 | 295 | .61 | 822 | 48 |     | 40 |
+---------------------+-----+-----+-----+-----+-----+----+-----+----+
| ธนาคารไทยเครดิต      | 11, | 0   | 8,  | 0   | 9,  | 0. | 8   | 0. |
| เพื่อรายย่อย           | 387 | .13 | 781 | .15 | 582 | 15 |     | 14 |
+---------------------+-----+-----+-----+-----+-----+----+-----+----+
| รวมธนาคารเพื่อรายย่อย  | 61, | 0   | 44, | 0   | 41, | 0. | 31  | 0. |
|                     | 047 | .68 | 076 | .76 | 404 | 63 |     | 54 |
+---------------------+-----+-----+-----+-----+-----+----+-----+----+
| รวมทั้งสิ้น             | 8,9 | 100 | 5,8 | 100 | 6,5 | 10 | 5,  | 10 |
|                     | 83, | .00 | 26, | .00 | 45, | 0. | 788 | 0. |
|                     | 119 |     | 014 |     | 934 | 00 |     | 00 |
+---------------------+-----+-----+-----+-----+-----+----+-----+----+
|   ที่มา: ธ.พ. 1.1     |     |     |     |     |     |    |     |    |
|                     |     |     |     |     |     |    |     |    |
|  ธนาคารแห่งประเทศไทย |     |     |     |     |     |    |     |    |
|                     |     |     |     |     |     |    |     |    |
|   หมายเหตุ: 1.       |     |     |     |     |     |    |     |    |
|   ธพ.ขนาดใหญ่        |     |     |     |     |     |    |     |    |
|   ได้แก่ธน            |     |     |     |     |     |    |     |    |
| าคารที่มีส่วนแบ่งการตลาด |     |     |     |     |     |    |     |    |
|   สินทรัพย์มากกว่าร้อยละ |     |     |     |     |     |    |     |    |
|   10                |     |     |     |     |     |    |     |    |
|                     |     |     |     |     |     |    |     |    |
|   2. ธพ.ขนาดกลาง    |     |     |     |     |     |    |     |    |
|   ได้แก่ธน            |     |     |     |     |     |    |     |    |
| าคารที่มีส่วนแบ่งการตลาด |     |     |     |     |     |    |     |    |
|   สินทรัพย์ตั้งแต่ร้อยละ 3 |     |     |     |     |     |    |     |    |
|   ถึงร้อยละ 10        |     |     |     |     |     |    |     |    |
|                     |     |     |     |     |     |    |     |    |
|   3.                |     |     |     |     |     |    |     |    |
|   ธพ.ขนาดเล็กได้แก่ธน  |     |     |     |     |     |    |     |    |
| าคารที่มีส่วนแบ่งการตลาด |     |     |     |     |     |    |     |    |
|   สินทรัพย์น้อยกว่าร้อยละ |     |     |     |     |     |    |     |    |
|   3                 |     |     |     |     |     |    |     |    |
+---------------------+-----+-----+-----+-----+-----+----+-----+----+

4.  ช่องทางการให้บริการ

ในปัจจุบันธนาคารมีการให้บริการลูกค้าผ่านเครือข่ายสาขา สำนักงานธุรกิจ ศูนย์ธุรกิจต่างประเทศ
สำนักแลกเปลี่ยนเงินตราต่างประเทศ และจำนวนเครื่อง ATM ณ วันที่ 31 ธันวาคม 2552 ดังนี้

-   เครือข่ายการให้บริการ

  ตารางแสดงเครือข่ายการให้บริการของธนาคาร ณ วันที่ 31 ธันวาคม 2552

+------------------------+---------------------------------------------+
| -   เครื่อง ATM :        | จำนวน 5,732 แห่ง แบ่งเป็น กรุงเทพและปริมณฑล      |
|                        | 2,206 แห่ง และต่างจังหวัด 3,526 แห่ง             |
+------------------------+---------------------------------------------+
| -   สาขา :             | จำนวน 891 แห่ง แบ่งเป็นในประเทศ 884 แห่ง        |
|                        | และต่างประเทศ 7 แห่ง                          |
+------------------------+---------------------------------------------+
| -   สำนักงานธุรกิจ :      | จำนวน 63 แห่ง แบ่งเป็น กรุงเทพและปริมณฑล 22 แห่ง  |
|                        | และต่างจังหวัด 41 แห่ง                          |
+------------------------+---------------------------------------------+
| -   ศูนย์ธุรกิจต่างประเทศ : | จำนวน 19 แห่ง แบ่งเป็น กรุงเทพและปริมณฑล 14 แห่ง  |
|                        | และต่างจังหวัด 5 แห่ง                           |
+------------------------+---------------------------------------------+
| -   สำนักแ              | จำนวน 83 แห่ง แบ่งเป็น Convenience corner 82   |
| ลกเปลี่ยนเงินตราต่างประเทศ | แห่ง และจุดบริการ                              |
|     :                  |                                             |
|                        | แลกเปลี่ยนเงิน 1 แห่ง                           |
+------------------------+---------------------------------------------+

นอกจากนี้ ธนาคารได้เพิ่มจุดบริการ “เคาน์เตอร์แสนสะดวก” เพื่อให้บริการด้านการฝากเงิน
และถอนเงิน ตลอดจนชำระค่าสินค้าและบริการด้านสาธารณูปโภคต่างๆ
ผ่านพันธมิตรของธนาคารเพิ่มขึ้น อาทิ ที่ทำการไปรษณีย์ และสหกรณ์การเกษตร
เพื่อให้บริการแก่ประชาชนในพื้นที่ห่างไกล ซึ่ง ณ สิ้นปี 2552 มีรวม 16 จุด

ธนาคารได้ร่วมกับสหกรณ์ออมทรัพย์ของหน่วยงานภาครัฐพัฒนาระบบงานสหกรณ์ออนไลน์ (KTB
CO-OP Direct Connect) เพื่อให้สมาชิกสหกรณ์ฯ สามารถทำธุรกรรมผ่านเครื่อง ATM
ของธนาคารได้แบบ Online Real Time ซึ่งสมาชิกสหกรณ์ฯ
จะได้รับความสะดวกสบายเพิ่มมากขึ้น

-   บริการอิเล็กทรอนิกส์

เนื่องจากปัจจุบันการให้บริการของธนาคารมุ่งเน้นความสะดวกรวดเร็วทันต่อเวลา
ธนาคารจึงได้ขยายช่องทางการให้บริการเพิ่มเติม
โดยการให้บริการทางอิเล็กทรอนิกส์ซึ่งจะมุ่งเน้นความปลอดภัยกับการทำธุรกรรมต่างๆ
เทียบเท่ากับการทำธุรกรรมผ่านสาขาแบบเดิม โดยกลุ่มลูกค้าเป้าหมายคือ
กลุ่มลูกค้าที่ต้องการความสะดวกรวดเร็วในการรับบริการและไม่สะดวกที่จะไปรับบริการที่สาขาของธนาคาร
โดยบริการอิเล็กทรอนิกส์ของธนาคาร ได้แก่

  1) บริการที่เครื่อง ATM / ADM และเครื่อง Update Passbook

  1.1) บริการที่เครื่องถอนเงินสดอัตโนมัติ (ATM) และเครื่องฝากเงินสดอัตโนมัติ (ADM)
  เปิดบริการตลอด 24 ชั่วโมงทุกวัน เพื่อให้บริการถอนเงิน ฝากเงิน
  โอนเงินระหว่างบัญชีของลูกค้าเอง หรือโอนไปยังบัญชีของผู้อื่น ระหว่างบัญชีภายในธนาคาร
  หรือบัญชีธนาคารอื่น การสอบถามยอดเงินคงเหลือในบัญชี
  การชำระเงินหรือเติมเงินค่าสินค้าและบริการต่างๆ ด้วยการป้อนเงื่อนไขการชำระ
  หรือใช้วิธีง่ายๆ ด้วยการอ่าน Barcode เช่น ค่าไฟฟ้า ค่าโทรศัพท์มือถือ ค่าบัตรเครดิต
  ค่าเบี้ยประกัน ค่าภาษีสรรพากร เป็นต้น รวมถึงการสมัครใช้บริการต่างๆ เช่น สมัครใช้บริการ
  KTB Online สมัครใช้บริการ KTB Pocket Banking สมัครบริการหักบัญชีอัตโนมัติ เป็นต้น
  พร้อมมั่นใจได้ด้วยใบบันทึกรายการ (Slip) ที่ใช้เป็นหลักฐานในการตรวจสอบการทำรายการได้

1.2) บริการที่เครื่อง Update Passbook เป็นบริการปรับสมุดเงินฝากอัตโนมัติ
โดยไม่ต้องผ่านเคาน์เตอร์สาขา

  2) บริการ Krung Thai Tele bank เป็นบริการทางการเงินผ่านโทรศัพท์ชนิดกดปุ่ม
  หมายเลข 1551 ที่อำนวยความสะดวกให้กับลูกค้าทั้งประเภทบุคคลทั่วไปและนิติบุคคล
  โดยลูกค้าสามารถใช้บริการต่างๆ ในระบบ ได้แก่ การสอบถามยอดเงินคงเหลือ
  รายการเคลื่อนไหวทางบัญชี การโอนเงินระหว่างบัญชี การชำระค่าสินค้าและบริการ
  การลงทะเบียนเรียน การซื้อขายหน่วยลงทุน บริการด้านเช็ค
  การขอเอกสารหลักฐานทางการเงินผ่านเครื่องโทรสาร และการสอบถามข้อมูลธนาคาร เช่น
  อัตราดอกเบี้ย อัตราแลกเปลี่ยน เป็นต้น

  3) บริการ Mobile Banking เป็นบริการทางการเงินผ่านโทรศัพท์เคลื่อนที่
  สำหรับลูกค้าบุคคลทั่วไป โดยลูกค้าสามารถใช้บริการต่าง ๆ ในระบบ ได้แก่ บริการด้านการบัญชี
  คือลูกค้าสามารถสอบถามยอดเงินคงเหลือ สอบถามรายการเคลื่อนไหว
  โอนเงินระหว่างบัญชีตนเอง โอนเงินไปยังบัญชีบุคคลอื่น และบัญชีต่างธนาคาร
  ชำระค่าสินค้าและบริการ เป็นต้น ซึ่งธนาคารมีระบบ Mobile Banking ให้บริการกับลูกค้า 2
  ระบบ เพื่อเพิ่มทางเลือกให้กับลูกค้าได้ใช้งานระบบที่เหมาะกับโทรศัพท์มือถือ หรือ
  ลักษณะการใช้งานของลูกค้าดังนี้

1.  KTB Online@Mobile เป็นระบบ Mobile Banking ที่เป็น Web Application
    ช่วยให้ลูกค้าสามารถเข้าระบบผ่านโทรศัพท์มือถือที่ใช้งาน Web ได้ทุกเครื่อง โดยลูกค้า KTB
    Online สามารถใช้ ID และ Password ของ KTB Online เข้าระบบได้ทันที
    โดยไม่ต้องสมัครใช้บริการ

2.  KTB Pocket Banking เป็นระบบ Java Application สำหรับโทรศัพท์ที่รองรับ Java
    โดยลูกค้าต้องแจ้งเบอร์โทรศัพท์ที่ต้องการใช้งาน
    และสามารถทำรายการจากเครื่องที่ติดตั้งโปรแกรมจากธนาคารเท่านั้น ทั้งนี้
    ลูกค้ายังสามารถใช้บริการสอบถามข้อมูล เช่น อัตราแลกเปลี่ยน อัตราดอกเบี้ย ผ่าน KTB
    Pocket Banking ได้อีกด้วย

  4) บริการ KTB Online เป็นบริการทางการเงินผ่าน Internet (Internet Banking)
  สำหรับลูกค้าบุคคลทั่วไปผ่านWebsite ของธนาคาร (www.ktb.co.th)
  และทางโทรศัพท์มือถือผ่านระบบ KTB Online@Mobile (m.ktb.co.th)
  โดยลูกค้าสามารถใช้บริการต่าง ๆ ในระบบ ได้แก่ บริการด้านการบัญชี
  คือลูกค้าสามารถเรียกดูข้อมูล Account Summary ยอดเงินคงเหลือ
  รายการเคลื่อนไหวทางบัญชี Download Statement โอนเงินระหว่างบัญชีตนเอง
  โอนเงินไปยังบัญชีบุคคลอื่น และบัญชีต่างธนาคาร บริการชำระค่าสินค้าและบริการ
  บริการด้านเช็คและบัตร ซึ่งลูกค้าสามารถกำหนดการโอนเงินและชำระเงินล่วงหน้า
  /ซ้ำอัตโนมัติได้ (Future /Recurring) นอกจากนี้
  ลูกค้ายังสามารถบริหารจัดการทางการเงินได้ด้วนตนเอง อาทิ เช่น
  การกำหนดวงเงินการให้บริการของแต่ละช่องทางการเพิ่มบัญชีตนเอง บัญชีบุคคลอื่น
  และบัญชีต่างธนาคาร การตั้งชื่อแทนบัญชี (Alias Name) อายัดสมุดบัญชี อายัดบัตร ATM
  อายัดเช็ค และอื่นๆ

  5) บริการ KTB E-commerce เป็นบริการที่ธนาคารเปิดขึ้นเพื่อรองรับธุรกรรม Online
  ของผู้ที่มีการซื้อขายสินค้าและบริการของร้านค้าที่มีการซื้อขายบน Internet
  รวมไปถึงการชำระค่าสาธารณูปโภคที่ตกลงกับธนาคารโดยชำระเงินผ่าน Payment Gateway
  ของธนาคาร

  การนำบริการผ่านช่องทางอิเล็กทรอนิกส์ข้างต้นมาใช้
  ทำให้ธนาคารสามารถให้บริการครอบคลุมมากยิ่งขึ้น อาทิเช่น

-   สมัครใช้บริการหักบัญชีเพื่อชำระค่าสาธารณูปโภค ค่าสินค้าและบริการอัตโนมัติ (Direct
    Debit) ผ่านเครื่อง ATM และ KTB Online

-   สมัครใช้บริการอิเล็กทรอนิกส์ต่อเนื่อง ได้แก่ สมัครใช้บริการ KTB Online, Mobile
    Banking ผ่านเครื่อง ATM

-   ชำระค่าลงทะเบียนเรียนผ่าน E-Channel

-   ลงทะเบียนเรียนผ่าน Internet Banking และ Tele Banking

-   บริหารจัดการทางการเงินได้ด้วยตนเอง อาทิเช่น
    การกำหนดวงเงินการใช้บริการของแต่ละช่องทาง การเพิ่มบัญชีตนเอง บัญชีบุคคลอื่น
    และบัญชีต่างธนาคาร การตั้งชื่อแทนบัญชี (Alias Name) อายัดสมุดบัญชี อายัดบัตร ATM
    อายัดเช็ค และอื่น ๆ